text:
par Bangambiki
Karekezi ni umusore mwiza, wambara akaberwa, abakobwa bakamubenguka. Ariko harimo akabazo. Nta buze uburyo yasaba akarongora ariko barasaba bakarangwa bakarongora ariko we reka da. Abakobwa benshi bamaze kurongorwa mu gace atuyemo abantu benshi bakekaga ko azashakamo umwe.
Amaze kubona bimuyobeye, yiyegereje umukobwa barakundana bakajya batemberana, tubona birashyushye. Hashize iminsi babaranga mu rusengero ko bazarushinga, hashize iminsi umuhungu abishingukamo batangira kubashunanira inzara. Bamwe bati ni uko umukobwa atari mwiza kandi akuze, nta n'amenyo y'imbere agira-yakoreshaga aya plastique. Umukobwa ntiyari yarize ariko yakubitaga amadarubindi ukagira ngo ingenieur! Nuko uwo muhungu aba amubenze k'umunota wa nyuma atyo abandi bati "Nuko n'ubundi wari ugipfuye, umusore nkawe akazana ruriya rujyo!" Ubwo umuhungu yumvise akomeje kugira ka morale atangira kujya afungira ipantaro imatimba(sinzi impamvu babyise gufungira ipantaro i Matimba cyokora i Matimba ni hafi y'i Nyabwishongwezi na Kagitumba mu majyaruguru ya Province y'i Burasirazuba. Gufungira ipantaro i Matimba bivuga kuyifungira hejuru mu nda nk'abazayirwa cyangwa nk'abapadiri bera!)
Hashize iminsi umuhungu aribwira ati "Nyamara ndimo ndaseba" ab atangiye urkundo n'undi mukobwa. Uwo mukobwa na we ntiyari mwiza. Yari umukobwa ukuze ufite nk'imyaka mirongo itatu. Ufite imisatsi y'injwiri kandi akirabura nk'ubwire bwije nabi, usibye ko yamwenyuraga amenyo akayamaraho uruhu agira ngo agushe neza umuhungu-ni ko twabibonaga.
Abantu batangiye kuvuga bati"Ariko se mana Claude ni umusazi cyangwa byagenze bite, ni nde musore wiyubashye koko watinyuka gutemberana n'iriya fuku?" Hashize iminsi barabaranga. Barabazana babahagarika imbere yacu habura ukoma amashyi bagaruka kwicara. Dutegereza iby'ubukwe no kuzarya inyama n'amayoga amaso ahera mu kirere, twaje kumenya ko bwapfuye.
Abazi Karekezi bahamya ko ari ikiremba, abantu basigaye bavuga ko impamvu Karekezi atarongora ari uko "kadahaguruka" naho ngo iby'abakobwa babi ahitamo no niuko "nta mukobwa ukwiye kurongorwa wamwihanganira" ni yo mpamvu abeshya "abagumiwe batagira kirora" akabakoza isoni.
INKURU BISA
Uburyo bwo Kureshya Umusore Cyangwa Umukobwa
Urukundo
Urugo Ruhire


c: text/html

text:
Ni igikorwa cyari kiyobowe n’ubuyobozi bw’Umurenge wa Kimisagara ku bufatanye n’Akarere ka Nyarugenge, kikaba cyahereye ahari hubatse igaraje ryitwa Acomer, aho abarokotse jenoside bavuga ko hari umutangabuhamya witwa Gakwaya Paul wari wavuze ko hari imibiri yahajugunywe.
Umwe muri bo yatangaje ko uyu mutangabuhamya yasobanuye ko ahacukuwe no munsi yaho, ari ho iyo mibiri ikwiye gushakirwa.
Yagize ati “ Ikibazo dufite ubu ni uko umutangabuhamya werekanaga aho iyo mibiri ishobora kuba iherereye adahari, kandi dufite amakuru y’uko yaba afunze.”
Yakomeje asaba ko hashakishwa aho afungiye akaza akerekana neza aho iyo mibiri iherereye, dore ko yanagaragazaga impungenge z’uko abarimo bashakisha bapfaga gucukura gusa batazi aho bakwiye gushakira.
Umukozi ushinzwe imibereho myiza y’abaturage mu Murenge wa Kimisagara, Odette Mukandahigwa yatangaje ko icyo gikorwa kikiri ku rwego rw’ibanze, ariko kikazakomeza kugeza iyo mibiri ibonetse.
Yagize ati “Hari bamwe mu bagiye batanga ayo makuru bamwe tutarashobora no kubona, hari nk’uri kuvugwa witwa Gakwaya Paul, ari na we bivugwa ko azi ahantu nyaho, ariko mu nama twakoze hamwe n’abacitse ku icumu bagaragaza muri iki gice twashakishirijemo.”
Kugeza ubu ntihazwi umubare w’imibiri irimo gushakishwa, ndetse n’aho gushakira nyakuri ntihazwi, gusa hakaba hatanasobanurwa icyatumye idatangira gushakishwa igihe Gakwaya Paul yatangaga ayo makuru bwa mbere.

robotstxt: allowed

filter: keep


text:
Ibyakozwe n’Intumwa 2:42 - Bahoraga bashishikariye ibyo intumwa zigishaga, bagasangira ibyabo, no kumanyagura umutsima no gusenga.
Twifashishije urugero rw’Itorero ry’i Sarudi, ejo twaganiriye ku Itorero ridafite ubuzima. Inyigisho y’ejo twayishingiye ku buhanuzi bwatanzwe bureba amatorero yo mu gihe cyacu. Byabaye ngombwa ko inyigisho yacu ku Itorero tuyikomereza ku Biranga Itorero rifite ubuzima. Niyo nyigisho dutangiye uno munsi.
Uyu mutwe w’ijambo uri mu iyerekwa (Vision statement) rigize Itorero rya Foursquare rya Kimironko rivuga riti" Kubaka Itorero rifite ubuzima bw’Umwuka, ryaguka kandi rikorera rubanda".
Iyi nyigisho rero iziye igihe kuko ije kuzuza inyigisho nyinshi twatanze mu gihe twasobanuraga iyerekwa dufite. Urugero rwiza tuzifashisha mu gutangira iyi nyigisho n’urw’Itorero ry’intumwa rivugwa muri kiriya gice cya 2 cy’Ibyakozwe n’Intumwa.
Nk’uko twabivuze ejo, gupfa kw’Itorero ni mu bikorwa byaryo, bisobanura mu bikorwa by’abanyetorero. Ubuzima bw’Itorero nabwo bwihishe mu bikorwa byaryo. Uko Sarudi yapfiriye mu bikorwa niko ririya Torero ry’intumwa ryazamuwe n’ibikorwa.
Hari ibikorwa 4 biranga Itorero rifite ubuzima tuzavugaho muri iki cyumweru ni ibikurikura:
Inyigisho z’intumwa;
Gusabana;
Gusangira imitsima;
Gusenga.
Itorero ribuze imwe muri izi nkingi rifite ikibazo. Igihe cyose tuvuga Itorero, wibuke ko Itorero ari abarigize! Nawe ubarimo. Ufate umwanya witekerezeho kandi wirebere muri biriya bintu biranga Itorero.
Buri kimwe muri ibi bintu tuzakivugaho mu buryo burambuye. Ufite ibitekerezo wese abitugezeho.
Mugire umunsi mwiza mwese!
Fidèle MASENGO, Foursquare Church Kimironko masengof@yahoo.fr


text:
Saeed Abedini umupasiteri wo muri Irani ufungiye muri icyo gihugu, arashimira Perezida wa Amerika Barack Obama kuba yarasuye umuryango we mu cyumweru gishize.
Ubwo yasuraga uyu muryango, Obama yabwiye umugore wa Saeed, Naghmeh Abedini n’abana be babiri ko akora ibishoboka byose ngo umugabo we arekurwe.
Perezida Obama kandi yabwiye umuhungu we ko azakora uko ashoboye kose ngo se agere mu rugo mbere y’uko yizihiza isabukuru ye y’amavuko ku itariki ya 17, y’ukwezi kwa Werurwe.
Iyi nkuru dukesha christianheadlines.com, ivuga ko Pasiteri Abedini yandikiye Obama ibaruwa amushimira cyane kuba yarasuye umuryango we, akifatanya na wo mu gahinda utewe no kutamubona mu rugo.
Yagize ati, "Wakoze cyane ku bw’urukundo rwa kibyeyi wagaragarije umuhungu wanjye Jacob, umubwira ko uzakora uko ushoboye ngo tubonane mbere y’umunsi w’amavuko ye. Ndabizi neza ko na we nk’umubyeyi wumva neza akababaro umuryango wanjye urimo kubera kutambona mu rugo.”
Uretse gushimira Obama Saeed yanashimiye abakristu bo hirya no hino ku isi bakomeje kumusengera. "Ndabizi kandi ko n’abakristu bo ku isi yose bishimiye ko wasuye umuryango wanjye. Birashimishije kubona abakristu nk’umubiri umwe muri Kristu barushaho kunsengera. Gusa bahumure kuko byose Imana ibifite mu kiganza."
Ntiyashimiye Obama gusa, ahubwo yanamusezeranyije ko azakomeza kumusengera, ngo Imana irusheho kumuha ubwenge n’umugisha.
Saeed Abedini yahamijwe icyaha cyo guhungabanya umutekano w’igihugu cya Irani akomokamo, akatatirwa igifungo cy’imyaka umunani muri gereza.
Imiryango myinshi irengera abakristu yakomeje gusaba Irani kumurekura, kuko icyaha bamuhamije ivuga ntacyo yakoze. Ivuga ahubwo ko yazize kuba yari agiye kubaka ikigo gifasha imfubyi muri Irani. Kuri ubu umuryango we wahawe ubuhungiro muri Leta Zunze Ubumwe za Amerika.
Ku rutonde rwakozwe n’umuryango Open Doors wa gikristu, Irani iza ku mwanya wa karindwi mu bihugu abakristu batotezwa cyane.


text:
"Noneho ntimukimike ibyaha mu mibiri yanyu izapfa, ngo mwumvire ibyo irarikira"-Abaroma 6:12
Imibiri yacu ifite agaciro gakomeye imbere y’Imana. Ni insengero z’umwuka wera- 1Abakorinto 6:19. Ari na yo mpamvu imibiri yacu idakwiye kuba imbata z’ibyaha. "Ibyaha ntibikabategeke kuko mudatwarwa n’amategeko, ahubwo mutwarwa n’ubuntu" – Abaroma 6: 14
Hari intambwe zafasha umuntu kubahiriza iri tegeko ryo kutareka icyaha ngo gitegeke ubuzima bwacu:
1.Gusobanukirwa aho intege nke zacu ziri,
2.Kumenya ibintu bikunda kutugerageza,
3.Guhungira kure umuzi cyangwa inkomoko y’ ibyo bigeragezo
4.Gukora imyitozo yo kwirinda ibibi,
5.Kwiga gushora igihe cyacu mu gukora ibyiza , no
6.Kwishingikiriza ku mbaraga z’Imana n’ubuntu bwa yo mu gusenga no gusoma ijambo ryayo – (Abaroma 12:1-2)
Abantu bose bagira umutware ubayobora - "Ntawucyeza abami babiri kuko yakwanga umwe agakunda undi, cyangwa yaguma kuri umwe agasuzugura undi. Ntimubasha gukorera Imana n’ubutunzi" – Matayo 6:24. Umuntu udafite Yesu kristo nta yandi mahitamo ,aba ari imbata y’icyaha kandi iherezo rye ni ukugira umutima umucira urubanza, no kujya kure y’Imana.
Yesu Kristo yaduhaye guhitamo Imana nk’umutware wacu. Kumukurikira biratunezeza, bikanaduha kwiga kumukorera. Niba ukiri mu rungabangabo, ufate umwanzuro uhitemo uwo ugomba gukorera.
"Kandi niba mutekereza ko ari bibi gukorera Uwiteka, uyu munsi nimwitoranyirize uwo muzakorera, niba ari izo mana ba sogokuruza bakoreraga zo hakurya ya rwa ruzi, cyangwa imana z’Abamori bene iki gihugu murimo, ariko jye n’inzu yanjye tuzakorera Uwiteka.” .Abantu baramusubiza bati “Kwimūra Uwiteka ngo dukorere izindi mana biragatsindwa, kuko Uwiteka Imana yacu ari yo yadukuranye muri Egiputa na ba sogokuruza, ikatuvana mu nzu y’uburetwa kandi igakora ibimenyetso bikomeye mu maso yacu, ikaturinda mu nzira yose no mu mahanga yose twanyuzemo. Imbere yacu Uwiteka yirukana abo muri ayo mahanga yose, hamwe n’Abamori bari batuye muri iki gihugu. Ni cyo kizatuma dukorera Uwiteka kuko ari yo Mana yacu"– Yosuwa 24: 15-18.


text:
Itorero Saddleback riyobowe na Pastor Rick Warren ryateguye igiterane kivuga ku “Itorero n’Ubuzima bwo mu mutwe”
Saddleback Church yateguye igiterane cy’umunsi umwe kizaba ku wa 28 Werurwe 2014, kigamije gufasha ababana n’ubumuga bwo mu mutwe no kwigisha umuryango n’abayobozi b’itorero uburyo bwo kwita ku bababaye mu buryo bukwiriye.
Urubuga rubonekaho amakuru y’igiterane ruratangaza yuko umuntu umwe kuri bane bakuze (1/4) muri Amerika azaba afite ubumuga bwo mu mutwe mu gihe kizaza, kandi iyo bafashwe uwo birukira ubwa mbere ni Pasiteri.
Iki giterane kizagaragaramo Pastor Rick Warren n’umufasha we Kay Warren, baherutse gupfusha umwana azize kwiyahura kubera ikibazo cy’uburwayi bwo mu mutwe yari amaranye igihe kitari gito.
Abandi bavugabutumwa bazitabira iki giterane barimo Bishop Kevin Vann wo mu idini Gatolika, Diocese ya Orange. Hazaba kandi hari umuyobozi uhagarariye ihuriro ry’igihugu ry’ababana n’ubumuga bwo mu mutwe (National Alliance on Mental Illness).
Mu kiganiro yagiranye n’umunyamakuru wa CNN Piers Morgan mu mwaka ushize, Warren yatangaje ko "Kuba Matthew (umwana wabo wiyahuye) yarabayeho ubuzima bwe bwose abana n’ubumuga bwo mu mutwe, twumvaga ko igihe kimwe azaba umuvugizi w’ababana n’ubwo bumuga. Hashize imyaka jyewe na Kay ibyo tubizi."
Ku bindi bisobanuro cyangwa kwiyandikisha mu giterane, kanda hano: https://www.eventbrite.com/e/the-gathering-on-mental-health-and-the-church-registration-10512869275


text:
Ruswa ituma batwitiranya n’Abakongomani-Njyanama ya Rubavu
Perezida w’Inama Njyanama y’Akarere ka Rubavu, Dushimimana Lambert, aranenga bamwe mu bakozi b’akarere bamunzwe na ruswa kuko ngo bihesha akarere isura mbi muri rusange.
Perezida wa Njyanama ya Rubavu, Dushimimana Lambert, yabivugiye mu nama ya Njyanama y’ako karere yo kuri uyu wa 29 Kanama 2016, asaba abakozi guhinduka bagaha serivisi nziza abaturage aho gushaka indonke.
Yagize ati “Dukomejwe gufatwa nk’Abakongomani kubera imyitwarire yo kwaka ruswa, kandi iyi ruswa n’imyitwarire yo kudakorera abaturage bituma baduha isura mbi ntidutere imbere.”
Avuga ko imyitwaririre nk’iyo ituma hari abitiranya abagakoramo n’Abakongomani.
Dushimimana yatanze ingero z’akarengane abaturage bakorerwa, ndetse atunga agatoki serivisi z’ubutaka zivuna abaturage.
Ati “Birababaje kuba umukozi w’akarere ahabwa ibyo agomba ngo ajye gusura koperative mu murenge, yagerayo agasaba ko bamuha amafaranga ngo ntiyagendera ubusa, umuturage agakora igikorwa cy’indashyikirwa yashaka kubona ibyangombwa umukozi akamusaba kugiramo imigabane yabyanga akamudindiza.”
Yanagarutse ku kibazo cyo kwica amasaha y’akazi, aho umuturage agera ku karere saa moya akabura umuhasa serivisi bikarinda bigera saa kumi atarabona atarakirwa, yanayihabwa agasabwa amafaranga ngo ntiyayihabwa ku busa.
Dushimimana avuga ko abaturage batuye mu mirenge itegereye akarere bananizwa mu guhabwa ibyangombwa. Yavuze ko nk’abashaka gusana no kuvugurura inzu basabwa kujya ku karere asaba ko harebwa uburyo bajya boroherezwa bidasabye izo ngendo.
Inama njyama y’Akarere ka Rubavu yateranye igamije kwemeze Umunyamabanga Nshingwabikorwa w’akarere, Nsabimana Sylvain, umaze amezi umunani mu kazi no gukora ihererekanyabubasha hagati y’ubuyobozi bwa Njyanama na Njyanama icyuye igihe.
Muri iyo nama Njyanama y’Akarere yanagaragarijwe igishushanyombonera cy’Umujyi wa Rubavu ugizwe na 37% by’abatuye akarere, bagaragarizwa ko hakenewe kubakwa inyubako 2,400 buri mwaka mu kuwongera.
SRC:KIGALI TO DAY


text:
Umugabo yakundaga kubyara abana bagapfa bakiri bato.
nuko aza kujya mu bapfumu umupfumu aramubwira, ati nubyara umwana uzamwite izina ribi.
nuko babyara umwana bamwita munnyo. ariko babigira ibanga nuko rero nyuma y'imyaka 5 bashaka gutangariza abaturanyi izina ry'umwana.
mbega byari ibirori bikomeye umugabo afata ijambo
ati: nshuti zanjye uyu munsi mureba twawuteguriye munnyo. izi nzoga zose mureba zengewe munnyo. nibiryo byose batetse bitekewe munnyo.
maze yinjira munzu gato abantu basigara bitotomba agarutse yongeramo
ati:mwese mwishimire, munnyo. mu musome mu muterure rwose nanjye nkunda munnyo.
mu gihe bagiye kuzana, munnyo. abantu barivumbura barigendera umugabo abahamagara cyane!! ababaye ati none se ko mu giye umugore ataberetse munnyo.
mwagarutse koko mukareba MU NNYOOO!!
Urwenya-Umugabo yakundaga kubyara abana bagapfa bakiri bato.
Labels: urwenya


text:
Minisitiri w’Intebe Anastase Murekezi yavuze ko Ruswa yasabitse bamwe mu bayobozi kugeza aho bamwe babaye nk’abarushanwa mu kuyaka aho gukora ibyo bashinzwe.
Murekezi avuga ko ibyo ahanini ari nabyo bigira ingaruka kuri ba rwiyemezamirimo baba batsindiye gukora ibikorwa runaka by’iterambere, ntibishyurwe cyangwa ibyo bakoraga bakabita bitarangiye.
Ibi Minisitiri w’Intebe Murekezi yabitangaje kuri uyu wa Gatanu mu muhango wo kugaragaza uko minisiteri n’uturere bashyize mu bikorwa imihigo y’umwaka wa 2015- 2016 no gusinya imihigo mishya ya 2016-2017.
Mu ijwi rifite ubukana, yagarutse ku mpamvu enye zituma Uturere tumwe na tumwe tugira amanota make mu Mihigo harimo, imikoranire itanoze hagati ya Nyobozi, Njyanama n’Abakozi, no hagati y’Uturere n’Abafatanyabikorwa, ubushobozi buke mu gutegura neza no gushyira mu bikorwa Imihigo, gutinda kwishyura ba rwiyemezamirimo, no guhiga Imihigo myinshi yoroshye itagira uruhare rugaragara mu iterambere ry’Igihugu.
Aha yagarutse ku turere dutandukanye twitwaye nabi harimo Nyabihu, Musanze, Rubavu, Rutsiro, Gakenke, Karongi na Ruhango twakomeje kugaragara mu myanya 10 ya nyuma ndetse agenda atunga urutoki akarere ku kandi harimo n’utwitwaye.
Yanavuze ku bijyanye no gutinda kwishyura ba rwiyemezamirimo, aho yavuze ko akenshi biba biherekejwe na ruswa.
Ati“Gutinda kwishyura ba Rwiyemezamirimo kugirango yibwirize,agire icyo akubwira kugirango Dosiye ye, Fagitire ye, Invoice, ikore progress( igire aho igera), ukabireba ugasanga hari ikibazo”.
Aha yatanze urugero nko mu karere ka Rutsiro, aho avuga ko kugirango inzu yuzure byabaye ikibazo gikomeye maze aho gukora ahubwo abayobozi bagahatanira kwaka ruswa.
Yagize ati “Ninde watse menshi, ninde umurusha kwaka menshi? Ntabwo bishoboka, rwiyemezamirimo arahomba, arabanza agahanyanyaza agatanga ruswa wajya kubona ukabona inzu yarahagaze. Akenshi haba harimo ruswa, abayobozi baratse ruswa rwiyemezamirimo akayitanga yagera aho akananirwa”.
Minisitiri w’Intebe kandi yagarutse ku bijyanye no guhiga imihigo idafatika, ndetse idatuma iterambere rigaragara, aho yavuze ko hafashwe icyemezo cyo kwanga imihigo mitoya nubwo iyo yemewe no kuba itagira amanota.
Bamwe mu bayobozi bari bitavbiriye ihigura n’isinywa ry’imihigo


text:
Inuma ifite ishami mu kanwa ni ikimenyetso cy’ubutumwa bw’amahoro
Mu Rwanda kimwe no mu bindi bihugu byo ku isi yose tariki 21 Nzeli 2016 hizihizwa umunsi mpuzamahanga w’Amahoro.Insanganyamatsiko y’uyu munsi muri uyu mwaka izibanda cyane ku gukangurira urubyiruko kugira uruhare mu mu mahoro n’iterambere rirambye.
Impamvu nyamukuru yo kuwizihiza ni ukugira ngo hazirikanwe imbaraga z’abantu bose baba barakoze cyane kugira ngo barangize amakimbirane bagamije kuzamura umuco w’amahoro.
Umunsi mpuzamahanga w’amahoro kandi ni umunsi wo kurangiza ibibazo biboneka hagati y’abantu ubwabo cyangwa se ibibazo bigaragara muri Politiki.
Ese ni iki gikorwa ku munsi w’amahoro?
Urubuga Timeanddate.com ruvuga ko ku munsi mpuzamahanga w’amahoro abantu batuye isi yose bagira uruhare mu bikorwa bitandukanye ndetse hagategurwa ibirori byibanda ku nsanganyamatsiko y’uwo munsi. Ibi birori bishobora kuba ibikozwe mu buryo bwigenga cyangwa se inama zitandukanye ziteraniramo abantu benshi baganira ku mahoro.
Inkomoko y’umunsi w’amahoro
Imyanzuro y’inama y’umuryango w’Abibumbye (UN) yashyizeho umunsi mpuzamahanga w’Amahoro mu 1981 bihuzwa no gufungura ku mugaragaro inama rusange y’uyu muryango. Uyu munsi wizihijwe bwa mbere mu 1982 kuva ubwo watangiye kujya uba tariki 3 Nzeli buri mwaka kugeza mu 2002, ubwo hemezwaga ku mugaragaro itariki ndakuka yo kwizihiza uyu munsi mpuzamahanga w’amahoro ari 21 Nzeli buri mwaka.
Ubwo uyu munsi wemezwaga ku mugaragaro UN yawushyize mu nshingano zayo ndetse itangira gushishikariza abaturage gukorera hamwe bagamije kugera ku ntego yo gusakaza amahoro ku isi.
Kuva ugiyeho wahinduye byinshi ndetse uzana impinduka mu iterambere rigamije amahoro, umaze guteranya ibihumbi n’ibihumbi by’abaturage ndetse iminsi mikuru myinshi iwizihiza, yagiye itegurwa.
Kuki inuma ifatwa nk’ikimenyetso cy’umunsi w’Amahoro?
Inyoni yo mu bwoko bw’inuma ifite ishami mu kanwa kayo ni ikimenyetso gikoreshwa cyane kuri uyu munsi. Mu myemerere y’Abayuda(Judaism), Abakirisitu n’abayisilamu inuma yera ni ikimenyetso rusange cy’amahoro. Inuma ishobora nanone kugaragaza icyizere, amahoro cyangwa amahoro atangwa n’umuntu ku w’undi.
Inuma igurukana ishami mu kanwa ni uburyo bwo kwibutsa abaturage akamaro kayo mu gutwara ubutumwa bwiza bityo bikabera isomo abaturage batuye isi mu kugira uruhare mu gukwirakwiza amahoro.
Insanganyamatsiko y’uyu munsi w’amahoro muri uyu mwaka ni ukubaka umusingi w’amahoro: uruhare rw’urubyiryuko mu guharanira amahoro n’iterambere birambye.


text:
‘’Abakorera ijuru bazarijyamo n’abakorera umuriro bazwujyamo’’ Billy Graham
Umukambwe w’umuvugabutumwa mpuzamahanga Billy Graham aritegura ko muri uku kwezi azashyira hanze igitabo cye cya nyuma kizaba kibumbatiye inyigisho zose muri Bibiliya zivuga kuri Gehinomu ( umuriro).
Billy Graham w’imyaka 96 y’amavuko ntagishobora gutanga ibiganiro no kubwiriza kuko ubu hashize imyaka 10 akoze igiterane cye cya nyuma.
Urubuga rutangaza amakuru ya Gikristo Christian today kivuga ko nyuma y’aho amariye kwandika igitabo yise ‘’The reason for my Hope’’ ugenekereje ni impamvu y’ibyiringiro byanjye, yahise akomerezaho gukora igitabo ku nsanganyamatsiko y’ubuzima buhoraho.
Billy Graham avuga ko nubwo umuco wa benshi ubereka inyungu za nyuma y’ubu buzima, ariko ari bake batekereza cyane aho bazamara ubuzima butagira iherezo buzakurikira ubu.
Iki gitabo cya nyuma cya Billy Graham kizaba kitwa Where I am: Heaven, Eternity, and our Life Beyond. Muri iki gitabo azasesengura icyo Bibiliya ivuga ku ijuru ndetse na Gehinomu (umuriro).
Muri iki gitabo Billy Graham atangira agira ati ‘’ Umuriro ntabwo ari igitekerezo cyangwa ibyo abantu bibwira gusa cyangwa filimi yashyizweho y’iterabwoba. Ni ukuri kuzuye k’ubuzima butegereje abanzi b’Imana, batemera ko Imana iza ngo ibahindure ibyaremwe bishya, ngo babeho mu mbabazi zayo no mu rukundo rwayo.’’
Akomeza agira ti ‘’ Bamwe bibwira ko bazahitira mu ijuru mu gihe isi izaba irangiye ngo kubera ko Imana ari urukundo.’’ Ku bwe asanga ibyo byaba ari uguhakana igitambo cy’Umwana w’Imana Yesu Kristo witanze ku musaraba. Agira ati ‘’ Ntimukibeshye mutyo, Imana ntinegurizwa izuru, ni Imana, yera, itabera kandi ikiranuka ntabwo rero irimo gutegura ijuru ry’abanyabyaha banze kwihana.’’
Ku bwe asanga nubwo umuriro wabaye nk’uwirengagizwa mu nyigisho za benshi, bamwe bakaba barawuhinduye nk’umuhango ariko ko Yesu yawigishijeho bikaba bibabaje kubona abantu batabyitayeho.
Iki gitabo gisesengura cyane inyigisho zijyanye n’ijuru ndetse n’umuriro binyuze mu byanditswe byera. Graham atangazwa no kubona abantu benshi barahinduye inyigisho z’uko umuriro uzatwika abanyabayaha nk’igitekerezo, bakabyoroshya ariko ko nk’uko abakorera ijuru bazaribona n’abakorera Gehinomu bagomba kujyayo.
Avuga ko kandi ibyo bifitiwe ibimenyetso bifatika mu byanditswe byera. Kuri we asanga iki ari igihe itorero rya Kristo rikwiye kubwiza ukuri isi ko amasezerano y’Imana ari ay’ukuri, ko abakorera ijuru bazaribona ariko kandi bakwiye no kwirinda umuriro.


text:
Nutindana na Yesu uzasa na we
“Uwiteka nyereka inzira zawe unyigishe imigenzereze yawe, unyobore kubw’umurava wawe unyigishe, kuko ari wowe Mana y’agakiza kanjye” Zaburi 25.4
Kumarana umwanya n’Imana ni kimwe mu bintu by’ingenzi umukristo yitaho muri gahunda ze zose. Twuhira ubugingo bwacu iyo dufashe umwanya wo gusoma Bibilya hamwe n’umwanya wo gusenga, niko kumarana umwanya n’Imana umukristo nyawe ategerezwaho.
Umuririmbyi yaravuze ngo nubana na Yesu, uzaba nka we, abantu bose bazamenya ko mubana bareke ubugome bitabe Yesu. Ariko ibaze kubana na Yesu, umutunze mu buzima bwawe ariko ntawamenya ko mubana. Mbese ugakomeza ugasa n’isi kandi ubana na Yesu, ntekereza ko ikibazo ari uko muba mutatindanye.
Ni iyihe mpamvu tubikora? Ni ukugira ngo duhabwe icyerekezo. “Uwiteka nyereka inzira zawe unyigishe imigenzereze yawe, unyobore kubw’umurava wawe unyigishe.” Kumarana umwanya n’Imana bihesha umuntu ikerekezo, bimumenyesha inzira, bimurinda kuyoba.
Impamvu tuvuga ko ari buri munsi nuko ibihe bihinduka uko none byifashe siko ejo bizaba byifashe, bishatse kuvuga ko ari nako imyitwarire itandukanye muri ibyo bihe, niyo mpamvu isaha ku yindi, umunsi ku wundi hakenewe umwanya wo kuganira n’Imana kugira ngo ikumenyeshe igikurikiyeho.
Dawidi niko kugisha inama Uwiteka ati” Mbese njye gutera abo bafirisitiya? Uwiteka asubiza Dawidi ati”Genda utere abafirisitiya, ukize ab’I Keyila.” 1 Samuel 23.2.
Aha ni urugero rumwe rwa Dawidi ubwo yatabaraga i Keyila, uyu Dawidi yari amenyereye intambara, yari asanzwe atera akarwana kandi agatsinda ariko ntabwo yabirebyeho ngo apfe gutabara gusa, ahubwo yagishije inama Uwiteka. Mbese wowe ujya wibuka kugisha inama Uwiteka muri gahunda zawe za buri munsi?
Ugomba kubanza ukamenya neza niba ibyo ugihe gukora wafashe umwanya wo kubibwira Imana, ntabwo ugomba gufata Imana nk’imenyeshwa imyanzuro wafashe ahubwo mbere yaho gato ugoma gufata umwanya wo gusenga ukayibwira byose, ibi kandi bijyana n’umwanya wo gutuza ukamenya neza niba ibyo koko biri mu mugambi wayo.
Reka Yesu ajye atubera urugero “Ariko we abavamo yiherera mu butayu asenga.” Luka 5.16
Uyu murongo wo muri Bibiliya tumaze gusoma utwereka ko na Yesu yajyaga afata akanya ko kwiherera we n’Imana agasenga, mbese aka kanya wowe urakagira?
Yesu aremeza ko ari ukubiba umubano ukomeye hamwe n’Imana: “Nimuguma muri jye amagambo yanjye akaguma muri mwe, musabe icyo mushaka cyose muzagihabwa.” Yohana 15.7
Bivuze ko hagomba kubanza kubakwa ubusabane n’umubano ukomeye hamwe n’Imana nta kundi rero ni wa mwanya wawe ufata usoma ijambo ryayo ndetse unasenga.
Gusengana n’abantu birafasha yemwe n’in’ibyingenzi ariko nanone biba byiza cyane iyo wibutse ko akanya kawe wenyine n’Imana ari ngombwa, mbese umwanya wawe wihariye wo gusenga ugomba kubaho.
Birashoboka ko wajyaga ubisuzugura, wenda ukumva ko kuba ku cyumweru cyangwa undi munsi waragiye mu rusengero bihagije ariko ntabwo bihagije, umwanya wawe n’Imana ni uwagaciro, uzagufasha kurushaho gusobanukirwa Imana, no kumenya neza inzira werekezamo. Uko utindana nayo, uzagenda usa nayo. Nkwifurije gutindana na Yesu kandi bikamenyekana ko mubana mu izina rya Yesu, Amen.


text:
Byemejwe n’Umuyobozi w’Akarere ka Nyarugenge, Kayisime Nzaramba, uvuga ko hari uduce bahisemo ku bufatanye n’aba bazunguzayi twegereye Nyabugogo tuzubakwamo aho bazakorera.
Nzaramba avuga ko hari ahantu akarere katangiye kubaka hakunze kwitwa kuri “Equity” hazajyamo abazunguzayi 2000, ahitwa Nzove hakazajya abagera kuri 300 ndetse na Nyabugogo, hubatswe agasoko gato (Mini Market) katangiye gukorerwamo n’abari abazunguzayi 60.
Ati “Hari ahandi tugiye gutunganya hitwa Kiberinka hazajya abasigaye ku buryo muri Kanama uyu mwaka iki kibazo kizaba cyarangiye”.
Akomeza avuga ko ibi bizaca akajagari kagaragara Nyabugobo no mu nkengero zaho kuko aho bazashyirwa hazaba hari parikingi y’imodoka, bityo izina ry’abazunguzayi rikavaho bakitwa abacuruzi nk’abandi.
Mukashema Clémentine uri muri aba 60 bavuye mu muhanda, avuga ko yishimiye aho bamuhaye gukorera kuko ngo hari ibibazo yahuraga na byo hazamurinda.
Ati “Nshimishijwe n’uko mbonye aho gukorera hafite umutekano kuko mu muhanda akenshi batwamburaga tugahomba cyangwa bakagufunga ugata urugo n’abana, hano nubwo utacuruza cyane ariko nibura hari umutekano.”
Mukashema asaba ubuyobozi kwihutisha gukura mu muhanda abazunguzayi basigaye kuko ngo batagurisha neza bagihari, bikaba byatuma hari abawusubiramo.
Ati “Niba turi hano mu isoko kandi imbere yacu ku muhanda hari abahacururiza ibyo natwe ducuruza, abakiriya ntibazabarenga ngo baze hano, bityo ntitubone amafaranga bigatuma hari bamwe muri twe bava mu isoko bakisubirira mu muhanda.”
Agasoko katangiye gukora mu gace ka Nyabugogo gafite icyumba abana b’aba bacuruzi bazajya birirwamo mu rwego rwo kubarinda kwandagara mu gihe ba nyina bahugiye mu kazi.
Akarere ka Nyarugenge kavuga ko kabaruye abazunguzayi bagakoreramo bagera ku bihumbi bitanu biganjemo ab’ibigitsina gore.


text:
Nyabugogo: Ubujura bwo mu modoka buravugiriza
Muri iki gihe Nyabugogo habaye ihuriro ry’abantu benshi, abatega imodoka zitwara abagenzi, abahahira mu maduka yegereye Gare cyangwa se aho bakunda kwita ku mashyirahamwe, urujya n’uruza rw’imodoka ziva cyangwa se zigana mu mujyi hagati no mu ntara, ubujura buragenda bufata indi sura.
Ikigaragaraga muri iyi minsi ariko ni uko abo benengango bibasiye abagenda mu mamodoka bakabambura amatelefoni cyangwa se bakabatwara ibindi bintu by’agaciro.
Aba babikora, bafite amayeri menshi atandukanye. (...)
Muri iki gihe Nyabugogo habaye ihuriro ry’abantu benshi, abatega imodoka zitwara abagenzi, abahahira mu maduka yegereye Gare cyangwa se aho bakunda kwita ku mashyirahamwe, urujya n’uruza rw’imodoka ziva cyangwa se zigana mu mujyi hagati no mu ntara, ubujura buragenda bufata indi sura.
Ikigaragaraga muri iyi minsi ariko ni uko abo benengango bibasiye abagenda mu mamodoka bakabambura amatelefoni cyangwa se bakabatwara ibindi bintu by’agaciro.
Aba babikora, bafite amayeri menshi atandukanye. Uraba uhagaze muri feux rouges (ya matara ayobora imodoka) ukabona umuntu araje ashikuje telefoni uwo mwicaranye mu modoka. Abandi bakaza bakegera imodoka, bagira Imana bagasanga hari umuryango utarimo ikare, bagahita bafungura bagatwara ibyo babona hafi, cyane cyane ibikapu, dore ko akenshi abatwara imodoka bashyira ibikapu birimo ibintu bitandukanye kuri imwe mu ntebe z’imodoka.
Ikibabaje kandi, ni uko abo bajura bahita bigendera, uwibwe agataka akabura umutabara, nyamara inkengero z’umuhanda zuzuye abantu. Iyo abo bajura bamze kugira uwo bacuza utwe, bahita biruka berekeza iya Nyabugogo mu gishanga.
Umugabo aherutse kuba ari i Nyabugogo yiviriye ku kazi nimugoroba, ageze hafi ya gare, asanga hari umubyigano w’imodoka ukomeye cyane, kubona aho unyura ntibyamworohera. Umusore yaraje akomanga ku kirahure cy’imodoka asa n’ushaka kugira icyo amubwira. Umusore wawe na we yahise afungura urugi kuko yari amaze kubona ko ku ntebe ku ruhande rw’umushoferi hari hateretse igikapu kirimo imashini.
Yahise agiterura ariruka. Uwari atwaye imodoka yashatse kuvamo ngo amukurikire, undi musore na we wari uhagaze iruhande rw’imodoka yahise amukubita urushyi mu maso, nuko ahita yisubirira mu modoka abura uko abigenza.
Bigaragaza ko abafite umugambi wo kwiba kuri ubu buryo, baba bafite abandi bakorana aho hafi.
Ibi rero birasaba abatwara imodoka kugenda bafite amakenga, maze bakita kuri ibi bikurikira:
1. Kureba niba imiryango y’imodoka ifunze neza,
2. Kudapfa kumanura ikirahure igihe cyose hagize umuntu utazi ushaka kukuvugisha,
3. Kwirinda kuvugira kuri telefoni igihe utwaye imodoka, uretse ko byo ari n’amakosa ahanwa n’amategeko y’umuhanda,
4. Inzego z’umutekano nizikaze umurego mu guhashya aba bajura bibasira abagenda mu modoka.
Uko biri kose umuntu agomba kubaho ari uko yakoze umurimo utunganye. N’aho gushaka kubaho ari uko watwaye iby’abandi ku ngufu, ntibira ubikora, kuko akari kera utabwa muri yombi. Abafite gahunda yo gutungwa no kwambura iby’abandi bashaka bakwisubiraho hakiri kare kuko amaherezo inzego z’umutekano zizabata muri yombi.
Agapfa kaburiwe ni impongo!
Umukunzi wa IGIHE/Nyabugogo
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Tuganemariya Placidia yabyaye umwana amuta mu musarani
Ku munsi w’ejo ahagana saa kumi z’amanywa, uwitwa Tuganemariya Placidia yabyaye umwana amuta mu musarani ahita apfa.
Uyu mukobwa wakoraga akazi ko mu rugo mu mudugudu wa Marembo, Umurenge wa Gatsata mu Karere ka Gasabo, yabyaye umwana w’amezi arindwi ahita amuta mu musarani w’umuturanyi.
Uwamariya Claudine wamukoreshaga yadutangarije ko uyu mukozi bari bamaranye iminsi 20, akaba yaramurangiwe na se wabo [w’umukozi].
Asobanura uko Tuganemariya yabigenje, Uwariya ati ”Nari mfite umwana urwaye (...)
Ku munsi w’ejo ahagana saa kumi z’amanywa, uwitwa Tuganemariya Placidia yabyaye umwana amuta mu musarani ahita apfa.
Uyu mukobwa wakoraga akazi ko mu rugo mu mudugudu wa Marembo, Umurenge wa Gatsata mu Karere ka Gasabo, yabyaye umwana w’amezi arindwi ahita amuta mu musarani w’umuturanyi.
Uwamariya Claudine wamukoreshaga yadutangarije ko uyu mukozi bari bamaranye iminsi 20, akaba yaramurangiwe na se wabo [w’umukozi].
Asobanura uko Tuganemariya yabigenje, Uwariya ati ”Nari mfite umwana urwaye kandi ngomba kujya ku kazi. Naraye mubwiye ngo abyuke kare amunjyanire kwa muganga, mu gitondo ndamubyutsa ariko mbona ameze nk’ufite ikibazo mubaza uko ameze, ambwira ko yumva arwaye umutwe ariko atari cyane.”
Yakomeje avuga ko mu minsi bari bamaranye atari azi ko atwite.
Tuganemariya ngo yageze ku muhanda wa kaburimbo aho bita Kanyonyomba ajyana umwana aho se wabo acucuriza, amusaba kumumusigaranira akabanza akajya kugura ibinini by’umutwe.
Avuye kubigura ngo yahise amanuka ku rugo ruri hafi y’igishanga cya Kanyonyomba, ahasanga abana bato bari mu rugo abasaba ko bamutiza ubwiherero.
Avuye mu bwiherero yasohotse yihuta, abana bagarutse hanze ngo bumva agahinja kurira ariko bayoberwa aho karirira babibwira nyirakuru na we asohotse arakumva ariko ngo ntiyamenya ibyo ari byo.
Tuganemariya ngo asubiye aho yasize umwana inzira yose yagiye ayitamo amaraso, abamubonye bakamwibazaho.
Nyuma abandi bantu bagiye gutira ubwiherero muri rwa rugo, basanga amaraso yuzuye hejuru yabwo. Ni ko kubaza ba nyir’urugo umuntu uvuyemo baramukurikirana, basanga ageze hamwe yasize umwana.
Mu gihe abaturage bamuhataga ibibazo, Tuganemariya yavuze ko afata imiti yo kuringaniza urubyaro ikaba yamuguye nabi ikamutera kuva.
Abaturage ntibamushize amakenga, ni ko guhamagara abashinzwe umutekano. Bahageze ngo yahise yemera ko yabyaye umwana w’amezi arindwi agahita amuta mu musarani.
Umunyamabanga Nshingwabikorwa w’Umurenge wa Gatsata Kabanda Joseph, yatangarije IGIHE ko ibikorwa nk’ibyo bitari bisanzwe biba muri uwo murenge ariko ko hari undi mukozi wo mu rugo abaturage bigeze gukeka ko yabyaye agata umwana mu musarani bajya kumushaka bamuburamo.
Tuganemariya Placidia ukomoka mu Karere ka Ngororero mu Murenge wa Gatumba ubu ari mu maboko ya Polisi, ariko yabanje kujyanwa kwa muganga mu bitaro bya Polisi biri ku Kacyiru.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Jef Neve ngo ntiyatunguwe no kubona bishimira igitaramo cye
Umucuranzi wa Piano wo mu Bubiligi, Jef Neve atangaza ko atatunguwe no kubona igitaramo cye na Kayirebwa Cecile gishimisha abakitabiriye.
Ibi yabitangaje nyuma yuko bakoreye ku cyicaro cya Rwanda Revenue Authority, ku wa gatanu tariki ya 09 Ukuboza 2016.
Muri icyo gitaramo aba Jef Neve yacuranze Piano bigera aho acuranga n’indirimbo za Kayirebwa mu buryo bunogeye amatwi ku buryo abakitabiriye wabona bafite ibinezaneza ku maso, batuje bari gukurikirana uburyohe bw’uwo muziki.
Jef Neve avuga ko yashimishijwe cyane no kuza mu Rwanda ari ubwa mbere kandi agacuranga indirimbo za Kinyarwanda bwa mbere abantu bakanyurwa.
Yemeza ko bitamutangaje kuko yamaze kubona ko umuziki ari ururimi rusomwa kandi rukumva na bose ku mugabane wose w’isi.
Agira ati “Birashimishije ariko ntibikintangaza aho nacurangira hose mba nzi ko abantu bari bwishime kuko nziko nkora byose ngamije kubashimisha.
Kandi amarangamutima n’uburyohe bw’umuziki byumvwa na bose ku isi kandi ntibisaba kubisobanura.”
Umuhanzi Kayirebwa Cecile yashimye cyane umucuranzi Jef Neve avuga ko ari ibintu by’agaciro guhuza imico itandukanye kandi ugashimisha abantu.
Agira ati “Byari byiza! Ni ngomba guhuza umuco n’ubuhanzi, uyu ni umucuranzi ukomeye kandi uzwi, birashimishije kandi bizakomeza.”
Muri iki gitaramo umukirigitananga Munyakazi Deo na we yasusurukije abari bakitabiriye mu nanga gakondo ndetse afatanya na Kayirebwa kuririmba zimwe mu ndirimbo ze zikunzwe n’abatari bake.
Iki ni igitaramo cyateguwe n’aba bahanzi bombi, Jef Neve na Cecile Kayirebwa ku bufatanye na Ambassade y’Ububiligi mu Rwanda.


text:
Ngoma: Amatsinda y’indaya n’urubyiruko bunze ubumwe mu guhashya SIDA
Abibumbiye mu matsinda y’abakora umwuga w’uburaya n’abakangurambaga b’urubyiruko, mu mahugurwa bari bamazemo iminsi itanu, abahuguwe biyemeje ko bagiye guhuza imbaraga mu guhashya icyorezo cya SIDA mu mirenge baturutsemo.
Ayo mahugurwa ku buryo bwo kwirinda icyorezo cya SIDA, kuboneza urubyaro n’ibindi, yasojwe ku wa gatanu tariki ya 21 Ukuboza 2012, yitabiriwe n’abantu 76 baturutse mu mirenge 14 igize AKarere ka Ngoma, bayasoje bahawe icyemezo cy’uko bahuguwe (certificate), ku bufatanye bwa (...)
Abibumbiye mu matsinda y’abakora umwuga w’uburaya n’abakangurambaga b’urubyiruko, mu mahugurwa bari bamazemo iminsi itanu, abahuguwe biyemeje ko bagiye guhuza imbaraga mu guhashya icyorezo cya SIDA mu mirenge baturutsemo.
Ayo mahugurwa ku buryo bwo kwirinda icyorezo cya SIDA, kuboneza urubyaro n’ibindi, yasojwe ku wa gatanu tariki ya 21 Ukuboza 2012, yitabiriwe n’abantu 76 baturutse mu mirenge 14 igize AKarere ka Ngoma, bayasoje bahawe icyemezo cy’uko bahuguwe (certificate), ku bufatanye bwa Centre Dushishoze na PSI.
Umwari Fidelite umubyeyi w’umwana umwe, umwe mu bahuguwe, by’umwihariko ariko ugikora n’umwuga w’uburaya, yatubwiye ko atari ubwa mbere ahuguwe; ariko kuva aho atangiriye kubona bene aya mahugurwa byatumye amenya gukoresha agakingirizo, ari na yo nzira akesha kuba akiriho.
Umwari yagize ati “Ubu nasobanukiwe uko ndirinda SIDA no kurinda abandi, kwifata no gufasha abandi kwifata, ngiye kugerageza kubanza kwihindura ubwanjye, ubundi mbone no guhindura n’abandi.”
Akomeza avuga ko ubu we na bagenzi be bahuje umwuga bagenda babivamo, kuko bakomeje kugenda barushaho kwiteza imbere no kwizamura mu bukungu, babinyujije mu makoperative.
Mu gusoza aya mahugura umukozi w’Akarere ka Ngoma, Ndagijimana Alphonse, ufite mu nshinganoze Gahunda yo kurwanya SIDA (CDLS), yasabye abayasoje kubanza kwihindura bo ubwabo mbere yo kujya guhindura abandi. Yagize ati ”Turabasaba kuba intangarugero kugira ngo abandi babarebereho, kuko ntawahindura abandi we atarahindutse.”
Akomeza avuga ko Akarere ka Ngoma nta bushakashatsi bwihariye barakora ngo bamenye uko icyorezo cya SIDA cyaba cyifashe muri aka Karere, gusa avuga ko ubu bashingira ku bushakashatsi bwakozwe mu mwaka wa 2010, n’ikigo cy’igihugu cy’ibarurishamibare bwagaragaje ko abanyarwanda babana n’ubwandu bwa Virusi itera SIDA ari 3%.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Ntibavuga rumwe na MTN na TIGO ku rusaku ruturuka ku minara
Abaturage baturiye iminara ya sosiyete z’itumanaho Tigo na MTN mu kagari ka Gatoki, umurenge wa Save muri Gisagara baravuga ko urusaku rw’imashini z’iyi minara rubabangamiye.
Aba baturage bavuga ko iyo umuriro w’amashanyarazi ugiye, moteri zitanga amashanyarazi zihinda cyane.
Mu mudugudu w’Agasambu, ahubatse umunara wa sosiyete ya Tigo, abahatuye bavuga ko ntawe ubasha gusinzira, ngo nta n’umuntu watabaza ngo abegereye iyo minara bamwumve.
Rushigajiki Pierre utuye muri uwo mudugudu, muri metero nk’eshanu uvuye aho uwo munara wubatse, asobanura iby’icyo kibazo.
Agira ati “Ubu nta muntu ugisinzira! Jyewe nsinzira ari uko maze kunanirwa mu bwonko kubera urusaku rwa moteri z’iyi minara.
Nta muntu waterwa ngo atake tumwumve hano mu Gasambu kuko ziba zihinda cyane.”
Aba baturage, batuye mu ngo zirenga 10, bifuza ko bakwimurwa muri aka gace karimo iminara bakajya gutura ahandi, kugira ngo babashe kugira umutekano.
Bamwe muri aba baturage kandi bavuga ko bandikiye Tigo bayisaba gukemurirwa ikibazo ariko ntihagire igikorwa.
Umukozi ushinzwe itumanaho muri Tigo, Ntayombya Sanny, avuga ko iby’iki kibazo nta muturage cyangwa undi muntu wari warabibamenyesheje uretse kukibwirwa n’Umunyamakuru wa Kigali Today.
Nyuma yo kubimenya ngo bohereje abakozi ba Tigo b’abatekinisiye bajya kugisuzuma, bitwaje icyuma gipima urusaku.
Bageze yo ngo basanga moteri zikoresha umunara wabo zisakuza ku kigero cya desibeli (Decibel) 62 muri metero imwe uvuye aho moteri iri.
Ibyo bivuze ko ngo urusaku rw’izo moteri ari ruke kuko ngo urusaku rukabije ruba rwarenze Decibel 75.
Ntayombya yanabwiye Kigali Today ko Tigo itegura gusura abaturiye uyu munara wayo bakaganira kuri iki kibazo bakagishakira umuti urambye.
MTN bayireze no mu nkiko
Si abaturiye umunara wa Tigo babangamiwe kuko n’abaturiye umunara wa MTN nabo bavuga ko urusaku rwa moteri zikoresha uwo munara nazo zibasakuriza; nkuko Ndabakenga Joseph abivuga.
Ndabakenga utuye mu kagari ka Gatoki muri uyu murenge wa Save, hagati y’urugo rwe n’uwo munara harimo nka metero imwe n’igice. Ni nawe wenyine uvuga ko uwo munara umubangamiye.
Avuga ko yigeze kujya kwa muganga kwisuzumisha, bagasanga afite ikigero cyo hejuru cy’ubumara bwa ‘Radiation electro-magnetique’.
Agira ati “Basanze mfite ‘Taux’ iri hejuru ya ‘Radiation electro-magnetique’, mbabajije icyaba kibitera bambaza niba nkoresha telefoni ndabyemera.
Bambaza ko nkoresha mudasobwa ndabihakana kuko nta n’iyo ngira ariko mbabwira ko nturanye n’umunara nko muri metero imwe, muganga arambaza ngo ‘ubwo se uririrwa ubaza iki”?
Akomeza avuga ko yareze mu nkiko isosiyete ya MTN kuri iki kibazo arayitsinda. Gusa ariko ngo ibyo bari bamwemereye ko bagiye gukuraho urusaku rumubangamiye, ntacyakozwe.
Mu kiganiro Kigali Today yagiranye na Teta Mpyisi, ushinzwe itumanaho muri MTN Rwanda, yavuze ko imyanzuro y’urubanza yategekaga MTN Rwanda gukuraho urusaku rwabangamiraga Ndabakenga yashyizwe mu bikorwa.
Ikindi kandi ngo Ndabakenga ubwe ngo yaranabisinyiye mu mwaka wa 2013, mu mpapuro MTN ivuga ko ifite.
Agira ati “Twagiye mu rukiko, urubanza ararutsinda. Twebwe rero MTN ‘generator’ (moteri) twayikuyemo dushyiramo za batiri, tunamwishyura ibindi byari byangiritse, hanyuma turanasinyana impapuro we ubwe yemera ko MTN yakuyeho izo generator, ko nta rusaku rugihari.”
Twongeye kuvugana na Ndabakenga, maze atubwira ko MTN itubahirije amasezerano bagiranye yari anakubiye mu rubanza kuko ngo hari moteri ebyiri.
Imwe muri zo ikaza gusimbuzwa batiri ,urusaku ruragabanuka ariko ngo byakozwe mu mezi atarenze atatu gusa,moteri zose zirongera zikora uko byari bisanzwe.”
Umuyobozi w’akarere ka Gisagara Jerome Rutaburingoga avuga ko icyo kibazo kitari kizwi mu karere. Ahamya ko bagiye kugikurikirana vuba kugira ngo abaturage barenganurwe.
Agira ati “Ikintu cyose kibangamiye abaturage tugomba gushaka uburyo tukivanaho,kandi tugiye kugikurikirana,turebe icyo twakora haba kubimura,cyangwa se kwimura ibyo bikorwa remezo kuko byose birashoboka.”
Ibitekerezo ( 2 )
Aba baturage bakwiriye guhabwa ishingiro ndetse n’agaciro. Abayozi badasobanukiwe k’urwego rw’ubumenyi n’ikorana buhanga bakwiriye kujya bifashisha inzobere aho guterera iyo ngo ibibazo bishyirwe mu ntoki z’uwabiteje (Tigo/MTN)!
Sanny Ntayombya ati basanze hari 75dB. Ubwabyo byakagombye gutuma bahita bahaguruka bagakura ubuzima bw’umuturage mu kangaratete!! Aha nababwira ko ahantu umuntu aruhukira (kuryama,...) hatakagombye kurenza 65dB (kubatazi uko urusaku rubarwa (kuva kuri 65 kugera kuri 68dB bivuze ko urusaku ruba rwikubye kabiri! Ngaho namwe nimwibaze kugera kuri 75dB!!)
Mpyisi Teta ati umuturage atuye muri metero imwe uvuye kumunara ariko yasinye ko urusaku rwashize!! Muby’ukuri birumvikana ko Mpyisi ahagarariye ikigo cy’ubucuruzi adashishikajwe n’imibereho myiza y’uyu muturage. Nta muntu ugubwa neza no gutura kuri metero imwe uvuye k’umunara! Impamvu ni nyinshi kandi ndende....None rero bayobozi ni mutabare rwose abo baturage! Uzashaka ibindi bisobanuro by’imbitse ashobora kunsubiza kuri comments yanjye nkazamwandikira! Yewe n’abo bayobozi bireba niba bifuza ibisobanuro cg ubufasha ndi tayari kububagezaho!
Birakabije pe badutabare rwose


text:
Ukeneye gukura mu Mwuka. Athanase NTEZIYAREMYE
Abefeso 4:13"Kugeza ubwo twese tuzasohora kugira ubumwe bwo kwizera no kumenya Umwana w’Imana,kandi kugeza ubwo tuzasohora kuba abantu bashyitse,bageze ku rugero rushyitse rw’igihagararo cya Kristo".
Hano Pawulo yandikira abefeso ababwira uko bakwiye kwitwara kugira ngo babashe kuba abantu bafitiye itorero umumaro nuko bagomba kuba bashyitse kugira ngo badateraganwa n’umuraba bakananirwa ahubwo bavuga ukuri nkuko bakwigishijwe kandi bakugenderamo batagibwaho n’umugayo. Bishatse kuvuga ko imyaka umaze mu gakiza atariyo igaragaza gukura mu gakiza.
Hari igihe umuntu aba yaragwingiye atarigeze akura na gato. Gukura biterwa n’uburyo umwuka wagaburiwe, ukabona indyo yuzuye, nturware bwaki. Niyo mpamvu bitewe n’uburyo ki umwuka ugaburirwa byerekana aho uhagaze mu buryo bw’umwuka kuko byerekana niba ukuze cg se uri ingwingiri. Dukwiye kuva mu kamenyero ahubwo tukemerera Imana ikadukuza tukaba abakristo bashyitse.
Ese wiyiziho ubukristo bushyitse, cyangwa kuba ukuze mu gakiza?Ibyo ugomba kubimenya ukiri muri iyi si, kuko ntabwo uzabimenyeshwa n’uko ugeze mu gihugu cyo mu ijuru. Icyo bimara, n’uko iyo usanze udahagaze neza, uba ugifite igihe cyo kwisubiramo ugahaguruka ukema ukongera ugakorera Imana, inzitwazo zo kureba ku bandi zikavaho, ari ukuvuga ngo baba bangendaho, jye nzanisohokera nigire aho bataba bagenda ku muntu, ibyo byose bikavaho.
Ibyo bibaho ko umuntu yatekereza gutyo ariko burya uba ugaragaza ko ukiri umwana mu gakiza kandi uba wibeshya kuko mu mahitamo yawe yo kuba umukristo, umutima nama niwo wafashe iya mbere kukwereka icyo ukwiye gukora. Kandi ntahataba ibigeragezo n’ahandi wajya wabisangayo. N’ubu rero umutima nama ushorewe n’umwuka Wera abe ariwo wumvira.
Ahari ahubwo wagaruka mu nzu y’Imana kugira ngo Imana igukuze ikugeze ku gakiza gashyitse kuko ijambo ry’Imana riravuga ngo nta mahoro y’umunyabyaha niko Uwiteka avuga. Mu itorero ry’Imana niho ugomba gukurira kandi ukahakirizwa kuko gufata umwanzuro wo guta Itorero cg bene so ndetse ukanabiharabika byose, ntabwo ariwo muti w’ikibazo cyawe ahubwo tugomba gukunda umubiri wa Kristo ariwo Torero.
Niyo mpamvu bene data bidukwiriye gukura mu mwuka ntabwo tugomba guhunga Imana kandi turi mu isi y’Imana, ibibazo urimo gucamo bigufashe gukunda Imana, kandi ugire umutima ushaka Imana kandi unamba ku Mana. Tugomba guhagarara mu ijambo ry’Imana kandi tukamenya ukuri.
Imana ibahe umugisha kandi iduhe gukura mu mwuka kugira ngo tubashe kugera ku gihagararo cya Kristo .
Mwene so Athanase NTEZIYAREMYE


text:
Aya magare yatanzwe n’umuryango wa Gikirisitu utegamiye kuri Leta FH (Food for the Hungry), muri uku kwezi kw’Ukuboza.
Umuyobozi w’ishami rishinzwe iterambere ry’imibereho myiza mu Karere ka Gatsibo Dusenge Yvette, asaba ababyeyi kuyafata neza, akanabibutsa ko abana bafite ubumuga, nabo ari abana, bityo bakaba bagomba kubafata nk’abandi.
Yagize ati “Tuributsa aba babyeyi kumenya ko ari inshingano zabo kwita ku buzima bw’abana babo bavukanye ubumuga, ko batagomba kubatererana bakabafata nk’abandi bana bose batavukanye ubumuga.
Ibikoresho bahawe tuzabakurikirana tumenye ko babifata neza”.
Mukakibibi Marie Gorette, umwe muri aba babyeyi, avuga ko nta mikoro yari afite yo kuba yakwigurira igare ryo kumufashiriza umwana, agashima Leta n’abafatanyabikorwa bayo babatekerejeho bakabaha iyi mfashanyo.
Ati “Biranshimishije cyane kubona iri gare, umwana yarwaraga ariko kuko atabasha kugenda bikangora kumugeza kwa muganga, ugasanga byamuviramo no kurembera mu rugo.”
Bamwe mu babyeyi nabo bahawe amagare, bavuga ko abana babo batabashije kugera mu mashuri kubera ikibazo cy’ubumuga bwo kutagenda bavukanye, ariko ubu ngo bagiye guhita babatangiza amashuri.
Umuryango FH ufite gahunda yo gufasha abana bagera kuri 3028 bo mu Karere ka Gatsibo bafite ibibazo bitandukanye by’ubuzima.
Muri iyi gahunda uyu muryango wahereye ku magare y’abafite ubumuga agera kuri 48, igare rimwe rifite agaciro k’amafaranga ibihumbi 350 frw.


text:
mar.
29
mai
2012
(Amasomo y’Igitaramo na Misa yo ku mugoroba reba Umwaka A)
MISA YO KU MUNSI MUKURU WA PENTEKOSITI
ISOMO RYA MBERE
Igitabo cy’Ibyakozwe n’Intumwa (Intu 2, 1-11)
1Umunsi wa Pentekositi uragera, bose bakaba bakoraniye hamwe. 2Ako kanya umuriri umeze nk’inkubi y’umuyaga uva mu ijuru, maze wuzura mu nzu bari barimo. 3Nuko haboneka indimi zisa n’iz’umuriro, zigabanya zijya kuri buri muntu muri bo. 4Ubwo bose buzuramo Roho Mutagatifu, batangira kuvuga mu zindi ndimi, uko Roho abahaye kuzivuga.
5Aho rero i Yeruzalemu habaga Abayahudi bubaha lmana, bari baraturutse mu mahanga yose ari mu nsi y’ijuru. 6Ngo bumve urwo rusaku, rubanda rwose barakorana maze barumirwa, kuko buri wese yabumvaga bavuga mu rurimi rwe bwite. 7Barashoberwa batangara bavuga bati «Mbese aba bose bavuga si Abanyagalileya ? 8Bishoboka bite se ko buri muntu muri twe abumva bavuga mu rurimi rwe kavukire ?9Baba Abapariti, Abamedi n’Abelamu, baba abatuye muri Mezopotamiya, muri Yudeya no muri Kapadosiya, muri Ponti no muri Aziya, 10muri Furujiya no muri Pamfiliya, mu Misiri no mu turere twa Libiya duhereranye na Sireni, baba abashyitsi baturutse i Roma, 11Abayahudi kavukire n’abayoboke b’idini yabo, Abanyakireta , n’Abarabu, twese turabumva bamamaza mu ndimi zacu bwite ibitangaza by’Imana.»
ZABURI (Zab 104 (103), 1ab.24ac, 29b-30, 31.34)
Inyik/ Nyagasani, wohereza umwuka wawe bikaremwa,
maze imisusire y’isi ukayihindura mishya.
Mutima wanjye, singiza Uhoraho !
Uhoraho Mana yanjye, uri igihangange rwose !
Uhoraho, mbega ngo ibikorwa byawe biraba byinshi !
Isi yuzuye ibiremwa byawe !
Ubivanamo umwuka bigahwera,
bigasubira mu mukungugu byavuyemo.
Wohereza umwuka wawe bikaremwa,
maze imisusire y’isi ukayihindura mishya.
Ikuzo ry’Uhoraho riragahoraho ubuziraherezo !
Uhoraho arakishimira ibikorwa bye !
Icyampa ngo umuvugo wanjye umunyure,
maze Uhoraho ambere isoko y’ibyishimo !
ISOMO RYA KABIRI
Ibaruwa Mutagatifu Pawulo Intumwa yandikiye Abanyagalati (GaI5,16-25)
Bavandimwe, 16mureke mbabwire : Roho nabayobore, ni bwo mutazakora ibyo umubiri urarikira. 17Kuko umubiri urarikira ibirwanya Roho, na Roho igakurikirana ibyo umubiri wangira. Ibyo byombi koko birazirana, ku buryo namwe mutagenza uko mwishakiye kose. 18None rero niba muyoborwa na Roho, nta bwo mukigengwa n’amategeko. 19Ibikorwa by’ umubiri birigaragaza : ubusambanyi, ubuhabara, ubwomanzi, 20gusengi ibigirwamana, kuroga, kwangana, gukurura intonganya, ishyari, uburakari, kwikuza, amazimwe, amakimbirane, 21inzika, ubusinzi, ubusambo, n’ ibindi nk’ ibyo. Ndababuriye nk’uko nigeze kubibabwira : abakora bene ibyo, nta murage bazahabwa mu bwami bw’Imana.
22Naho imbuto ya Roho ni urukundo : ibyishimo, amahoro, kwihangana, ubugwaneza, ubuntu, ubudahemuka, 23imico myiza, kumenya kwifata. Nta tegeko ribuza imigirire nk’ iyo. 24Aba Kristu Yezu babambye ku musaraba umubiri wa bo n’ingeso mbi ndetse n’irari. 25Niba tubeshejweho na Roho, nituyoborwe na Roho.
INDIRIMBO Y’IGISINGIZO CY’IYOBERA RYA ROHO MUTAGATIFU
Ngwino Roho Mutagatifu, uze mu mitima yacu,
maze uduhe umucyo wawe wo mu ijuru.
Ngwino mubyeyi w’abakene,
Ngwino wowe soko y’ingabire,
ngwino rumuri rw’imitima yacu.
Uri umuhoza usumba bose,
uri umushyitsi muhire wa roho zacu,
Uri ihumure rigarura ubuyanja.
Ni wowe buruhukiro bw’abanyamiruho,
ni wowe ucubya ubushyuhirane,
ni wowe uhanagura amarira y’abarira.
Yewe ga rumuri ruhire !
Ngwino urwuzuze mu mitima
y’abayoboke bawe bose !
Utaduhagarikiye, umuntu nta cyo yashobora,
nta n’icyo yagira cyiza !
Sukura ibyanduye,
sukira utuzi ibyumiranye,
womore inkomere.
Oroshya imitima ikomeye,
ususurutse imitima ikonje,
Ugarure imitima yayobye.
Abakwemera bose kandi bakakwizera,
bahe ingabire zawe ntagatifu uko ari indwi.
Urabahe n’igihembo cy’ibyiza bakoze,
Uzabahe amaherezo mahire y’agakiza,
Ubahe n’ibyishimo bidashira. Amen.
IBANGONDIRIMBO RIBANZIRIZA IVANJILI
Alleluya Alleluya.
Ngwino Roho Mutagatifu,
usanganye imitima y’abayoboke bawe,
maze bagurumane umuriro w’urukundo rwawe !
Alleluya.
IVANJILI
+ Yohani (Yh 15, 26-27; 16,12-15)
Muri icyo gihe, Yezu agiye kuva kuri iyi si ngo asange Se, yabwiye abigishwa be ati 15,26«Umuvugizi nzaboherereza aturutse kuri Data, Roho nyir’ukuri ukomoka kuri Data, naza azambera umugabo.27Namwe rero muzambera abagabo, kuko twabanye kuva mu ntangiriro. 16,12 Ndacyafite byinshi nababwira, ariko ubu ntimwashobora kubyakira. 13Ariko Roho Nyir’ukuri uwo naza, azabayobora mu kuri kose kuko atazavuga yitumirije, ahubwo azavuga ibyo yumvise byose kandi akazabahanurira n’ibizaza. 14Azampesha ikuzo, kuko azahabwa ku byanjye akabibamenyesha. 15Ibyo Data atunze byose ni ibyanjye ; ni cyo kinteye kuvuga ko azafata ku byanjye maze akabibamenyesha.»


text:
Uburiganya bwa satani
Abantu benshi uburyo bazi satani siko ameze, satani ni umubeshyi cyane kandi ni umuriganya ntabwo ajya aza rimwe. Iyo umutsinze uyu munsi agutegera ku kindi gihe, we ntabwo ajya arambwirwa, aragukurikira kugeza akugushije mu cyaha iyo utabaye maso. Muribuka ko n’ig ihe ategera Yesu mu butayu yabonye amutsinze amutega ikindi gihe. Satani ntaryama, ntasinzira, ntaruhuka, iyo umucitse uyu munis ahita ategura undi mutego wo kukugushamo kuburyo yabona uko ahitana ubugingo bwawe, niyo mpamvu uba ukwye guhora wiyteguranye intwaro zose z’Imana.
Paulo yandikiye Abafeso 6:11 ‘’Mwambare intwaro Zose z’Imana,kugira ngo mubashe guhagarara mudatsinzwe n’uburiganya bwa Satani.’’
Hano Ijambo ry’Imana riradusaba kwambara intwaro zose atabuze nimwe kugira ngo tubashe guhagarara tudatsindwa n’uburiganya bwa Satan, iyo wibagiwe imwe gusa aho niho Satani anyura.
Satani ni umushukanyi cyane, afite amayeri menshi cyane nibishuko byinshi bitandukanye niyo mpamvu dukwiriye kwambara intwaro zose hatabuze n’imwe.
Itangiriro 3:1 Inzoka yarushaga uburiganya inyamaswa zo mu ishyamba zose,Uwiteka Imana yaremye. Ibaza uwo mugore iti ‘’Ni ukuri koko Imana yaravuze iti Ntimuzarye ku giti cyose cyo muri iyi ngobyi?’’
Umwami Imana yaremye ibintu byose isanga ari byiza iza no kurema Adamu na Eva ibashyira mu ngobyi, Adamu na Eva bari mu buzima bwiza nta mvura, nta zuba, nta nzara nta guhangayika, nta kwibaza ejo bizagenda gute, byagera ni mugoroba Umwami Uwiteka akaza kubasura akabaganiriza bakagubwa neza bafite amahoro yose ntakibazo bafite.
Rimwe umwanzi Satani abona ko bari mu mahoro n’umunezero nawe ashaka uburyo yabavana muri ayo mahoro ashaka uburyo bwose yatuma bahangayika, nuko kunyura kuri Eva amubaza ikintu azi. Ni ukuri koko Imana yaravuze ngo ntimuzarye ku giti cyose cyo muri iyi ngobyi? Iyo ukomeje gusoma kuri iki gice byarageze aho barakirya mu kanya gato basanga bambaye ubusa, Umwami Imana ibona ko bamaze kumenya icyiza n’ikibi ihita ibirukana muri iriya ngobyi.
Aho niho batangiye guhangayika batangira kurya ari uko babize ibyuya, wa munezero urabura, ya mahoro arashira, kwa gusabana n’Umwami Imana bivaho batangira kwiganyira.
Bene data Satani afite amayeri menshi niyo mpamvu Ijambo ry’Imana ridusaba kuba maso no gutwara intwaro zose z’Imana hatabuze n’imwe. Iyo satani akubuze kuri kimwe agushakira ku kindi yakubura ku kazi, akajya mu rugo yakubura akajya mu baturanyi yakubura akajya mu bavandimwe, kugeza no ku mwana wawe wibyariye cyangwa uwo mwubakanye urugo kandi we ntabwo ajya arambwirwa, niyo mpamvu usabwe guhora witeguye wambaye intwaro zose z’Imana kugira ngo udatsindwa n’uburiganya bwa satani.
Iyi niyo mpamvu bidusaba kuba maso kugira ngo tudatsindwa n’uburiganya bwa Satani, Dawidi yanze kwica Sawuli, satani amukurikirana buhoro buhoro kugeza aho yaje kwica Uriya amuziza umugore we Batisheba, mwibuke uburyo Dawidi yari abanye neza n’Imana ariko kuva akimara gukora icyaha nibwo yatangiye kwiganyira abura amahoro ntiyongera kubona umunezero.
Ijambo ry’Imana riratubwira ngo umwanzi ntakindi cyamuzanye ni ukwiba, kwica no kurimbura.
Biradusaba Kuba maso kugirango Satani atadutwara umunezero w’Agakiza tugahoro dukizwa buri munsi, icyakora ihumure rihari ni uko icyazanye Yesu ari ukuduha ubugingo.
Umwami Yesu abahe imigisha mwese musoma ijambo ry’Imana.


text:
Yesaya 54:2-5
“Agūra ikibanza cy’ihema ryawe, rēga inyegamo zo mu mazu yawe zigireyo, ntugarukire hafi wungure imigozi yawe ibe miremire, ushimangire imambo zawe, kuko uzarambura ujya iburyo n’ibumoso. Urubyaro rwawe ruzahindūra amahanga, kandi ruzatuza abantu mu midugudu yabaye amatongo. Witinya kuko utazakorwa n’isoni, kandi wimwara kuko isoni zitazagukora, ahubwo uzibagirwa isoni zo mu buto bwawe, n’umugayo wo mu bupfakazi bwawe ntuzawibuka ukundi. Kuko Umuremyi wawe ari we mugabo wawe, Uwiteka Nyiringabo ni ryo zina rye, Uwera wa Isirayeli ni we Mucunguzi wawe. Azitwa Imana y’isi yose.


text:
Burya Imana iratwitegereza ikamenya uko tumeze
Nyuma y’uko Yosefu agurishijwe na bene se, Imana ikamugirira neza, akaza kubera umuyobozi muri Egiputa, muri Isirayeli hateye inzara mu myaka 7, Yakobo n’abana be basuhukira muri Egiputa. Yosefu yaje kubatuza hafi ye, abatuza i Gosheni muri icyo gihugu cy’Ubusuhuke ( Itangiriro 45:10).
Igihe cyarageze Abisirayeli bamaze kugwira muri Egiputa, haza kwima ingoma umwami utazi Yosefu (Kuva 1:8). Ubwo nibwo Abisirayeli batangiye inzira y’uburetwa bw’Abanyegiputa. Barababazwa bikomeye, abagore n’abana bararira, abagabo n’abasore batakishwa cyane n’ibyo abanyegiputa babakoreshaga.
Gutaka kwabo kurazamuka kugera ku Mana, Imana yitegereza Abisirayeli imenya uko bameze.
Nshuti umaze iminsi mu bigeragezo by’urudaca? Imana irakubona uko imeze, urara udasinziriye kubw’umuniho utakishwa n’isi, satani n’umubiri? Imana yumvise kuniha kwawe. Ushobora kuba ubona usigaje gato cyane ugakorwa n’isoni ndetse ugasekwa rwose, wabuze inzira wacamo ngo woroherwe?? Humura Imana irakubona uko umeze.
Iyitegereje Hana, iyabonye Sara na Aburahamu, iyumvise gutaka kw’Abisirayeli iraguhumuriza ngo ‘’witinya kuko ndi ku mwe nawe’’ Ntukihebe kuko ndi Imana yawe, naguciye imanzi mu biganza byanjye.’’
Ndagusabiye Imana yongere ikwitegereze, irebe uko umeze, igutabare, iguhoze amarira umaze igihe urira, iguhe akazi, iguhe amahoro yo mu mutima, ivane uburwayi mu rugo rwawe, humura Imana irabishoboye. Gutaka kwawe irakumva , umubabaro wawe n’uko umeze irabibona. Hari ubwo abantu bakwibeshyaho, bakakwita uhiriwe kandi urara urira, humura Imana idahishwa irakubona yo ntiyitiranya amazina. Umusozi wose waba uriho Imana irawubona.
Ushobora kuba utagifashwa n’amasezerano ufite, mbese byarakurambiye bitewe n’igihe umaze kuri uwo musozi, ariko Imana iri kubona uko umeze, ikoherereje iri jambo ko ikuzi kandi izaza igahindura ibyanze guhinduka. Ibasha guhirika ibyigize imisozi, humura ni igihe gito umuraba ugacyahwa, ni igihe gito intambara igashira, uzahanagurwa amarira yose warize kuko ntakinanira Imana mu gihe cyashyizweho, iziyerekana.
Imana izitamurura, iyakamije inyanja iracyakora, iyarituje Yeriko iracyahari, iyabonye Daniyeli na bagenzi be ntaho yagiye, iyazuye Yesu, iracyafite za mbaraga, niza ntawe uzayitanga imbere, wowe hagarara mu gukiranuka, uyitegereza niza uzatangara. Burya Imana iratwumva, ikatwitegereza, izaza, humura, Imana iguhe umugisha ko ugiye kuyitegereza kandi wizeye, Amen.


text:
Bamwe mu baturage barifuza ko icyayi cyakongera kigahingwa aho cyakuwe kuko cyabahaga akazi
Abaturage baturiye igishanga gihuza igihugu cy’u Rwanda n’igihugu cya Uganda hafi y’umupaka wa Gatuna, ahajyaga hahingwa icyayi ubu hatewe ibirayi. Abaturage bakaba bavuga ko kuba hatakiri icyayi byatumye ubushomeri bwiyongera kubera ko cyabahaga akazi bakabona amafaranga, bakaba bifuza ko icyo gishanga cyakongera kigaterwamo icyayi bakongera kubona imirimo.
Abaturage batuye mu gace ka Gatuna hafi y’umupaka wa Gatuna ku ruhande rw’u
Rwanda mu karere ka Gicumbi, baravuga ko kuba ubu nta cyayi kikirangwa mu
gishanga cyabo bibatera kubura imirimo, bityo ubushomeri bukaba bubamereye
nabi, dore ko ubu hateyemo ibirayi.
Aba baturage barifuza ko icyayi cyakongera kigahingwa muri iki gishanga bakongera kubona imirimo bakeshaga icyo cyayi nk’iyo kugikorrera, kukinoga no kugipakira, bityo bakabasha kubona amafaranga, aho kujya gushaka akazi mu gihugu cy’abaturanyi cya Uganda.
Umwe muri abo baturage waganiye na MAKURUKI yagize ati: ” Basubijemo icyayi twaba tugize amahirwe natwe twabona aho dukorera amafaranga, none se ko tuva inahangaha tukajya gushaka amafaranga mu Bugande tukajya gusoroma za Kijura iyo ngiyo za Toro gushakayo amafaranga? biterwa nuko tubura aho gukora, icyayi ni igihingwa ngengabukungu, Leta ishobora kubonaho amadovize natwe tukabona imirimo, hano hakiri icyayi abaturage hafi ya bose ni ho bakoraga ariko ubu ngubu, bitewe nuko icyayi kitakihahingwa imirimo yaragabanyutse, ni na yo mpamvu akenshi abenshi bakunze kujya gutera ibiraka Uganda”.
Ubuyobozi bw’akarere ka Gicumbi buvuga ko butasubiza inyuma iki gitekerezo cy’aba baturage, ariko bukavuga ko icyayi bifuza gutera cyaterwa biciye mu makoperative ahinga icyayi muri icyo gishanga nk’uko umuyobozi w’akarere ka Gicumbi Mudaheranwa Juvenal yabitangarije MAKURUKI
Meya Mudaheranwa yagize ati: ” Iyo bibaye igihingwa ngengabukungu bigira akamaro kurushaho, ni yo mpamvu rero twumva twabishyigikira ahubwo tukabagira inama yo kubinyuza mu makoperative barimo, hari amakoperative abiri ahinga icyayi bibumbiyemo twumva rero binyuze muri ayo makoperative bagira inzira babisabamo kandi ndumva Leta itabangamira ko hahingwa igihingwa nk’icyo ngengabukungu”.
Nubwo icyayi ari igihingwa ngengabukungu kininjiriza igihugu amadovize kuko gicuruzwa cyane mu mahanga, iki gihingwa kandi kigira n’akamaro ku baturage kuko gitanga akazi ku baturage batari bake na bo kikabunganira mu gukemura ibibazo bimwe na bimwe bikenera amafaranga, bityo iki gishanga cya Gatuna kiramutse cyongeye guterwamo icyayi bikaba byaba ari igisubizo kiza ku baturage barimo kubura imirimo muri iyi minsi.
NDARISABAMUNGU Paul Clement
MAKURUKI.RW


text:
mer.
08
juin
2011
- USAID Higa Ubeho ni umushinga uterwa inkunga na Gahunda ya Perezida wa Leta zunze ubumwe za Amerika yo kurwanya SIDA (PEPFAR: President’s Emergency Plan for Aids Relief),ibinyujije mu Kigega cy’Abanyamerika cy’Iterambere Mpuzamahanga (USAID : United States Agency for International Development ).
- Ni umushinga uzamara imyaka itanu . Icyiciro cyawo cya mbere cyatangiye kuva mu kwakira 2009 kikazarangira muri Nzeri 2011. Icyiciro cya kabiri : Kuva mu Kwakira 2011 kuzageza mu Kwakira 2014.
- nUyu mushinga waje usimbura undi witwaga “CHAMP” (Community HIV AIDS Mobilization Program) wari umaze imyaka ine kuva muri 2006.
- Umushinga USAID HIGA UBEHO ukorera mu turere 20 tw’u Rwanda :
1. Bugesera 11.Rwamagana
2. Gatsibo 12. Nyagatare
3. Gicumbi 13. Rulindo
4. Gakenke 14. Gasabo
5. Kicukiro 15. Kamonyi
6. Muhanga 16. Ruhango
7. Nyamagabe 17. Nyaruguru
8. Karongi 18. Ngororero
9. Rutsiro 19. Nyabihu
10. Rubavu 20. Nyarugenge
2. Ishyirwa mu bikorwa ry’umushinga:
+ Program consortium(Imiryango mpuzamahanga ifatanya mu micungire y’umushinga):
- CHF International
- Catholic Relief Services( CRS)
- Care International
+ Imiryango Nyarwanda ishyira mu bikorwa umushinga
- ARCT-Ruhuka - RWAMREC
- ADEPR
- CARITAS - HAGURUKA
- ICYUZUZO - URUNANA DC
- WE-ACTx for Hope
- DUHAMIC ADRI
- WIF
- AEE
- EPR
- SINAPISI
- SWAA-R
3. Ibyiciro by’umushinga
- Ubuzima n’imibereho myiza y’Abahizi (Health and Social Services)
- Gufasha Abahizi (Abagenerwabikorwa) kwifasha no kwiyubakamo icyizere
- (Building Household Resilience)
- Kubaka ubushobozi (Capacity building)
- Ibikorwa rusange(Crosscutting Activities):
1. Kwita no gufasha abana b’imfubyi n’abandi bugarijwe n’ibibazo (OVC)
2. Guhindura imyitwarire (Behavior Change communication)
3. Uburinganire n’ubwuzuzanye(Gender Mainstreaming)
4. Isuzuma n’ikurikiranabikorwa(Monitoring & Evaluation)
4. USAID HIGA UBEHO muri Caritas ya Diyosezi ya Byumba ikorera mu turere 3:
- Gicumbi
- Gatsibo
- Nyagatare
. Muri Gicumbi,umushinga ukorera mu mirenge 14, indi 7 isigaye ni ADEPR iyikoreramo. Iyo mirenge ni :
- Bukure - Muko - Rutare
- Byumba - Mutete - Ruvune
- Giti - Nyamiyaga - Rwamiko
- Kaniga - Rubaya - Shangasha
- Mukarange - Rushaki
. Muri Gatsibo,ukorera mu mirenge 8, indi 6 isigaye ikoreramo AEE:
- Kabarore -Nyagihanga
- Gitoki - Rwimbogo
- Ngarama - Kageyo
- Muhura - Gatsibo
. Muri Nyagatare,ukorera mu mirenge 8,6 isigaye ikoreramo EPR :
- Kiyombe - Matimba
- Mukama - Rwimiyaga
- Mimuri - Rwempasha
- Nyagatare - Tabagwe
5. Ibikorwa by’umushinga USAID HIGA UBEHO muri Caritas ya Diyosezi ya Byumba muri uyu mwaka wa 2011
5.1. Ubuzima n’imibereho myiza (Health & Social Services)
5.3.Guteza imbere ubukungu bw’Abahizi (Economic strengthening)
INTANGIRIRO
Mu rwego rwo gukangurira abaturage b’abakene uburyo bwo kwiteza imbere bizigamira kandi bagurizanya, umushinga USAID Higa Ubeho washyizeho uburyo bwo kwizigama no kugurizanya mu matsinda aribwo bwitwa ISLG. ISLG ni amagambo ahinnye y’icyongereza ariyo : Internal Savings and Lending Groups, mu gifaransa bikavuga : Groupes d’Epargne et Crėdit Internes. Mu kinyarwanda tugenekereje twavuga ” ubufatanye mu kwizigama no kugurizanya mu matsinda.
Umushinga USAID Higa Ubeho ukorera muri Caritas ya Diyosezi ya Byumba wahisemo gukoresha ubu buryo kuko bufitiye akamaro kanini abagenerwabikorwa (Abahizi) bibumbiye mu matsinda. Ubu buryo bukaba bubafasha kurushaho kugira umuco wo kwizigama, kumenya gukoresha neza inguzanyo ndetse no kumenya gukoresha neza umutungo wabo bakawubyaza umusaruro. Ibyo byose bakabigeraho mu buryo bw’ubufatanye mu kwizigama no kugurizanya hagati yabo. Kuba muri ubu buryo abagize itsinda bizigama ndetse n’umunyamuryango ushatse kuguza bakamuguriza akazishyura yongeyeho inyungu, bifasha imiryango idafiteubushobozi bwo kuguza amafaranga muri za banki ndetsebikanategurira amabanki abakiriya beza.
Akaba ari yo mpamvu muri ubu buryo harimo no gukangurira abagenerwabikorwa ba USAID Higa Ubeho kugana no gufunguza amakonti mu bigo by’imari biciriritse cyane cyane UMURENGE SACCO ndetse na RIM.
Mu bihugu ubu buryo bwatangiriyemo bigaragara neza ko bwavanye abantu mu bukene kandi bubigisha kumenya gukora, gucunga neza ibyo bafite no kubibyaza inyungu.
5.3.1 Ibikorwa byakozwe bijyanye no guteze imbere ubukungu bw’Abahizi
5.3.2. F.F.S/(FARMERS FIELD SCHOOLS)
CHAMPS-ECOLES/IMIRIMA-SHULI
Mu rwego rwo gukangurira abahizi kwihaza mu biribwa mu gusarura byinshi kandi bifite intungamubiri zose za ngombwa ku butaka buto cyane bafite,umushinga washyizeho muri buri murenge amatsinda(F.F.S) yigishijwe kandi nayo yigisha ubuhinzi ndumburabutaka bukoresha inyongeramusaruro-kamere (Biointensive Agriculture/Agriculture bio intensive)
F.F.S ni impine y’amagambo y’icyongereza ariyo: Farmer Field Schools,aribyo mu gifaransa: Champs-Ecoles,mu kinyarwanda akaba ari IMIRIMA-SHULI.
Muri buri FFS hahuguwe umuyobozi wayo nawe akajya guhugura bagenzi be.FFS igizwe n’abanyamuryango bari hagati ya 25-30.Abanyamuryango ba FFS bahura byibuze inshuro imwe mu cyumweru kugirango bige za Tekiniki nshya z’ ubuhinzi ndumburabutaka bukoresha inyongeramusaruro-kamere n’indi mirimo irebana n’umurima-shuli.Dufite imirima-shuli 13 igizwe n’imirima-shuli 8 y’abakuze(A.F.F.S=Adult Farmer Field )na 5 FFS z’abana(JFFS=Junior Farmer Field Schools).
FFS ikorera mu murima w’icyitegererezo uba watanzwe n’urwego uru n’uru/umuturage nk’intizo cyangwa ubukode.
INTEGO Y’IMIRIMA-SHULI
-Kubyaza umusaruro mwinshi kandi mwiza ubutaka bucye kandi bwagundutse umuhizi afite
-Kwigisha umuhizi kubona indyo yuzuye muntungamubiri za ngombwa ivuye mubyo yihingiye ubwe
-Kwongerera ubutaka uburumbuke hadakoreshejwe ifumbire mvaruganda
-Gukoresha amazi neza
-Kurwanya isuri no kurengera ibidukikije n’ibindi
Tekiniki zigishijwe ni 9 arizo :
1.Vegetation compost=Fumure-tas=Ifumbire y’ikirundo
2.Trench compost=Ifumbire yo mumuferege
3.Basket compost=Ifumbire yo mu mwobo
4.Double dug bed=Akarima gatumburutse kongerewe ubujyakuzimu
5.Sunken bed=Akarima kitse kongerewe ubujyakuzimu
6.Mandala Garden=Akarima ka Mandala(nako ni akarima k’igikoni)
7.Zaypit=Akalima ka Zay
8.Kitchen garden=Akarima k’igikoni ka etage n’akameze nk’umusozi
9.Container garden=Akarima ko mumufuka


text:
Amakosa akomeye abakristo bakiri ingaragu bakora! Lee Grady
Ingaragu zigize umubare munini mu matorero menshi, kandi ni kenshi abapasitori bigisha ku rushako ndetse no kurera. Ariko se, ni gute wamenya uwo mukwiriye kubana ?
Amatorero make cyane niyo usanga yigisha ku gihe cyo kurambagiza. Bisa n’aho dutinya kuvuga kuri icyo kintu. Ikibazo rero, abakristob’ingaragu bisanga barasigaye bonyine bagomba gushaka uko babisohokamo kandi bamenye uko ibintu bigenda.
Uko kumva ko tudashaka kuvuga kuri iyo ngingo ni imwe mu mpamvu zituma abakristo benshi bakora amakosa mu mibanire yabo, akaba ari nayo mpamvu ingo nyinshi zubakira ku rufatiro rudakwiriye. Nasabye bamwe mu nshuti zanjye za bugufi kumfasha gukora urutonde rw’amakosa abakristo bakiri ingaragu bakunze gukora.
Dore amakosa 10 akunze kubaho:
1. Kwihebeshwa no kutagira umukunzi.
Abakiri urubyiruko benshi bahagarika umutima igihe bageze mu myaka 25. Bahagarika kugirira Imana icyizere bagatangira guhangayika banshaka abakunzi. Nicole Doyley, wanditse igitabo cyitwa The Wait, avuga ko hari abakobwa bahagarikishwa umutima no kuba batarabona umukunzi ku buryo bibatera gukunda umusore wese uje akabasa ba basohokana. Nicole agira ati «Bagombye kuba maso bakamenya icyo umuntu aba agamije nyamara ntibabikora» «Bene uwo mukobwa usanga ahita atangira gusenga Imana ngo amenye ko uwo musore ari we yaganewe, ako kanya bikamutera ubuhumyi bwo kuba atanabona inenge umusore afite».
2. Kwita ku tuntu duto cyane.
Ku rundi ruhande, benshi mu ngaragu usanga bategereje umuntu w’umuziranenge ngo uzaza agahindura ubuzima bwabo. Abagabo bamwe na bamwe baba bashaka umugore mwiza cyane ku mubiri, naho abagore bo ugasanga bashaka umugabo w’ibigango w’umunyamwuka usenga kane ku munsi! Tujye dushyira mu gaciro ! Uwo mwakundana wese byanze bikunze hariho aho uzamusangana inenge kuko nta muntu utagira inenge uriho.
3. Kutagirana ubumwe bwiza n’abantu badahuje igitsina.
Akenshi usanga hari igitutu cyinshi kiri ku ngaragu z’abakristo cy’uko bashaka abakunzi, cyane cyane iyo baba mu itorero rizwiho kuba ritegura abagiye kurushinga. Iyo bimeze gutyo, birakomeye ku bagabo n’abagore bakiri ingaragu ko bagirana ubushuti butari ubw’abakundana. Mujye mworoshya ibintu kandi mugirane ubushuti n’abo mudahuje igitsina, kandi ntukabone inshuti yose nk’uwo mushobora kurushingana.
4. Kwemerera abandi bantu guhora bakurikirana imibanire yawe n’abandi.
Bene so bo mu itorero akenshi baba bagufiteho umugambi wo kukugirira neza, ariko abantu benshi usanga bivanga mu buzima bw’abandi. Usanga barinjiye mu byo bita « guhanga ubuhanuzi» bagafata ibintu bakurikije ibindi bazi bagirango baguhate gukundana n’umuntu cyangwa se no kurushingana n’umuntu udashaka. Nubwo ubuhanuzi ari ikintu cy’agaciro, ntukemere ko ubuhanuzi buvuye mu bitekerezo by’umuntu ku giti cye, bugufatisha icyemezo mu bijyanye n’urushako. Jya ureka Imana ikwiyoborere muri icyo cyemezo kireba ubuzima bwawe.
5. Kutamenya imbibi zikwiriye.
Abakristo benshi b’ingaragu usanga hari byinshi batamenya ku bijyanye n’amaramutima yo gukunda. Ntibabona ko amarangamutima ashobora kwiruka ibirometero 145 mu masegonda kandi ko akabizu (gusomana) gashobora kukwinjiza mu rugwiro rudasanzwe, ukaba wakora ibidakwiye igihe utashyizemo feri (utishyiriyeho imbibi) ku buryo buhoraho. Igihe ufite uwo mukundana, ugomba kumenya imbibi, kubiganiraho n’uwo mukundana mukarinda ubwere. Mujye mwirinda kandi ntumugashyire irari ryanyu mu mwuka ngo usange muvuga ngo « tujye mu cyuma cyawe dusenge» Ntimukagere kandi aho mwikuramo imyambaro ngo mubone kwishyiriraho imbibi.
6. Gukundana n’utizera wizeye ko azihana.
Ntuzigere na rimwe utangira kurambagizanya n’umuntu utizera ngo wizeye kuzamuhindura. Abakristo bakora ibyo ubundi bakunda gutanga igisobanuro ngo: «ndabizi ko nshobora kumuhindura». Akenshi birahindukira :Utizera birangira ari we uguhinduye, amaze guhutenguha kandi waramaze guca ukubiri n’indangagaciro zawe waraguye.
7. Kutigirira icyizere.
Abagabo benshi usanga barashiriye imbere mu mwuka ku bijyanye no kugira umukunzi. Ashobora kuba yikundira umugore amurebera kure, ariko ntabashe kumwegera ngo abe yamubaza akazina. Bibiliya iravuga mu Migani: ngo «Ubonye umugore aba abonye ikintu cyiza/umunezero» Niba ukeneye umugore rero, wikwiyicarira ngo urinde ugira imyaka 40. Bagabo, nimufate iya mbere. Kandi nubwo hari abakobwa bahitamo ko abasore ari bo babegera, mwibuke ko Rusi ari we wagiye kwibariza Bowazi mu Isezerano rya Kera. Ntukifate rero kuko hari ubwo uwo muzabana ashobora no kuba atanakubona.
8. Gutegereza ko uwo mukundana «agusana».
Imana ishaka ko ingaragu ziyegurira Yesu zimaramaje. (Soma. 1 Abakorinto 7:35 Ibyo mvivugiye kubafasha, si ukubatega ikigoyi, ahubwo mbivugiye kugira ngo mukorere Umwami mwitonda, mudahwema kandi mudafite kirogoya). Nyamara, kenshi usanga dukeneye ko abandi bantu aribo batuvura inyota yo mu mutima mu gihe Kristo ari we gusa uyivura. Abakiri bato benshi rero bagwa mu mutego wo gushaka umukunzi wo kumuvura ibikomere byo mu bwana nko gutandukana kw’ababyeyi, cyangwa kuba baragize ba se batwawe n’ibiyo byabwenge. Shakisha uko wavurwa ibyo bikomere n’Umwuka Wera mbere y’uko winjira mu bushuti bukomeye n’umukunzi.
9. Gukoresha itoteza ryo mu mwuka.
Nagiye mbona abasore b’abakristo bahora bagenza abakobwa, aho banyuze hose cyangwa bareba ku nkuta zabo za Facebook. Ibyo ntabyo rwose. Ntiba wumva ugiye kujya uhora inyuma y’umukobwa nk’intasi kugirango abone kukwemera, ugomba gushaka ingamba nshya. Niba umukobwa akubwiyeko atakwiyumvamo, byubahe, wikomereze, we kurinda guta umutwe. Ntuzigere rwose ujya kurambagiza umukobwa ngo ugende umubwira ngo «Imana yambwiye ko ari wowe uzambera umufasha», ubwo ni uburyo bwo kumutwaza igitugu.
10. Kudashishoza ngo umenye amasega.
Hari umukobwa w’inshuti wampaye ubuhamya bw’ukuntu yasohokanye n’umusore wari waraje kubahugura ku bijyane n’imali mu itorero ryabo.Yari yizeye ko ari umusore w’inyangamugayo kuko yari yatumiwe guhagarara ku ruhimbi ngo yigishe itorero. Nyamara yahise ashaka ko baryamana bagisohokana ubwa mbere. Yahise abona byanze bikunze ko ari kumwe n’umuntu w’incabiranya. Mujye mwirinda ibirura.Ugomba kugendana n’Umwuka Wera niba wifuza kurinda ubwerebwawe, ukaburindira uwo bwagenewe.
Vuguziga Christine@agakiza.org


text:
Abahanga mu bworozi bavuga ko inkoko iyo igaburiwe imvange iba ibonye indyo yuzuye, bityo mu gihe iyihawe hakiri kare bituma itanga umusaruro mwiza kandi mu gihe gito.
Rwanda | Inkoko iyo zigaburiwe neza zitanga umusaruro
Inkoko iyo zigaburiwe neza zitanga umusaruro
Mu kiganiro n’ushinzwe ubworozi mu karere ka Gicumbi Gashirabake Isidore avuga ko indyo yuzuye ku nkoko ishobora gukorwa mu buryo butagoranye, bidasabye kubanza kujya kugura byinshi mu maduka. Aha bisaba gusa kumenya ingero umuntu yakwifashisha, akikorera ubwe imvange y’ayo matungo.
Ati “ bimwe mu byifashishwa mu gukora ibiryo by’inkoko ari ibigori biseye cyangwa byagizwe ibiheri, ibisigazwa by’umuceri wamaze gutonorwa (son de riz), ibisigazwa by’ingano byamaze gutonorwa, amasaka asanzwe, ifu y’ubugari bw’imyumbati, umurama w’amasaka, soya ikaranze, ifu y’ikiremve cy’amaraso, amashu asekuwe, ifu y’amagupfwa y’amatungo ndetse n’umunyu w’ingezi”.
Avuga ko mu gihe inkoko itararenza ibyumweru 6 yakagombye guhabwa ifunguro rikozwe na 10 % by’imvange y’ibiro 5 by’ibigori, garama 600 z’ibisigazwa by’umuceri, garama 600 z’ibigisazwa by’ingano, 500 z’inkumbi z’amasaka. Muri ibyo binyampeke amasaka n’ifu y’imyumbati, bishobora gusimburamo kimwe mu bivuzwe.
“hashobora kandi kwiyongeraho ibiro 2.6 by’ifu ya soya ikaranze, na garama 500 z’ifu y’ikiremve cy’amaraso. Umworozi ashobora kandi gukora imvange ya garama 100 z’amashu na na garama 100 z’ifu y’amagufwa, kugira ngo haboneke kalisiyumu mu mafunguro”.
Mu gihe inkoko iri mu bihe byo gutera amagi, bayikorera imvange y’ibiro 5 by’ibigori, ikiro 1 k’ibisigazwa by’umuceri, ikiro k’ibisigazwa by’ingano, n’ikiro k’inkumbi z’amasaka.
Iyo mvange yongerwaho indi ya soya ikaranze y’ikiro kimwe na garama 600, ndetse n’ifu y’ikiremve ingana na garama 500. Mu kuzigaburira ni byiza kumenya kuziha ibyo zitangiza, kandi ukagenzura ko zibihabwa bifite isuku kugira ngo hirindwe ingaruka ishobora kuvuka nyuma yo kuzigaburira.
umworozi.com
Inkoko iyo ibonye indyo yuzuye itanga umusaruro mwinshi kandi vuba
Abahanga mu bworozi bavuga ko inkoko iyo igaburiwe imvange iba ibonye indyo yuzuye, bityo mu gihe iyihawe hakiri kare bituma itanga umusaruro mwiza kandi mu gihe gito.


text:
Ashimwe Dorcas, yatangiye kuririmba ari umwana muto cyane kuko yamenye ubwenge aririmbana n’abavandimwe be , akabifatanya no kuririmba muri korali y’abana bigaga mu ishuri ryo ku cyumweru ( Sunday school ).
Uyu muhanzikazi watangiye kuririmba ku giti cye niwe mukobwa rukumbi usigaye mu muziki nyuma yuko itsinda we n’abavandimwe be baririmbiragamo ‘ Blessed sisters ‘ rihagaritse ibikorwa by’umuziki mu gihe kitazwi .
Mu kiganiro yagiranye na ibyishimo.com yavuze ko afite gahunda yo gutanga ubutumwa bufasha imitima y’abantu bakarushaho kwegera Imana .
Ati :” Mfite gahunda yo gutanga ubutumwa bufasha Imitima y’abantu kurushaho kwegera Imana no kuyikunda, ikindi kandi nkakora mu buryo bwagutse k’uburyo n’abatumva ururimi rwacu ( Ikinyarwanda ) babasha kumva ibyo ndirimba kandi nabo bagafashwa. ”
Mu ndirimbo aherutse gushyira hanze yise ‘ A little More of Jesus ‘ Dorcas yagarutse ku mugabo bayiririmbanye witwa Iain Stewart ukomoka mu gihugu cya Ecosse , avuga ko yashituwe n’ubuhanga buri mu ijwi ry’uyu mugabo bimutera kumva ko bakorana indirimbo .
Mu magambo ati :” Naririrmbanye nuriya muzungu [ Iain Stewart ] kuko nakunze ubuhanga buri mw’ijwi rye . Ikindi azi kwandika indirimbo cyane, jye nifuje kuririmbana nawe kubera indirimbo yaririmbanye na Jean Paul Samputu yitwa Rwandan Dream. Wumva ifite ubutumwa bwiza kandi ikoranye ubuhanga. Iyindi mpamvu nuko gukorana nawe indirimbo kurijye n’intambwe ikomeye nteye ishobora gutuma nunguka abandi bantu baba ari ab’iwacu mu Rwanda cyangwa mu bindi bihugu bakurikirana ubutumwa ntanga mu ndirimbo nkora.”
Ashimwe Dorcas ni umukristu muri Anglican Church ( EAR ) Diocese ya Kigali iyobowe na Bishop Louis Muvunyi , Cathedral ya Saint Etienne.
Mu gihe bikiri ingorabahizi mu bahanzikazi baririmba indirimbo zihimbaza Imana ko hagira utangira kuririmba akabasha kwibona ku ruhando mpuzamahanga , yewe no mu gihugu imbere , Ashimwe Dorcas yabajijwe n’umunyamakuru w’ibyishimo.com niba we yumva bizamworohera ko yibona mu bandi bahanzikazi bamaze kubaka amazina , asubiza ko bishoboka cyane bitewe nuko urwego rwabo rugifite inzira ndende .
Ati :” Urwego rw’abahanzikazi muri gospel ruracyafite inzira ndende , gusa haraho tumaze kugera kuko abakobwa benshi turahari turaririmba kandi tubikunze. Gusa bamwe bahura n’inzitizi zibatera kudashobora kugera kuntera ndende urugero ; bamwe bagira inshingano nyinshi harimo gukora akandi kazi, ishuli, gushinga urugo, kugira ubushobozi bucye […] kandi ntibabone ababatera ingabo mu bitugu, wenda hari n’izindi mpamvu nyinshi .”
Indirimbo Ashimwe Dorcas yakoranye na Iain Stewart irimo ubutumwa bukangurira abantu kugira urukundo rwa Yesu Kristu kandi bakarugaragariza bagenzi babo . Yavuze kandi ko kuba isi igeze aho abantu batera umugongo abandi bari mu bibazo bidakwiye kuranga abantu bamenye Imana .
Ati :” Muri iyi ndirimbo harimo ubutumwa bushishikariza abantu kongera kugira urukundo rwa Yesu Kristu , bakarugaragariza na bagenzi babo kuko bigaragara ko abantu benshi bihugiyeho bagatera bagenzi babo umugongo maze bigatuma hari benshi bibwirako arintabwa, ntawubakunda , ntawubitayeho, bikabatera agahinda. Rero ndashishikariza abantu cyane cyane muri iyi minsi yo kwibuka uko Yesu yadukunze akaza kuducungura, ariko natwe dukwiye kwegera bagenzi bacu tukabereka urukundo Yesu yadukunze. Niba hari ababaye , barwaye se, baba bonyine se cyangwa bashonje, tubegere tubagirire neza nabo bamenye ko Yesu abakunda.”
Ni irihe jambo Iain Stewart yabwiye Ashimwe Dorcas bagihura bwa mbere ?
Bimenyerewe ko abahanzi bateye imbere iyo bahuye n’abahanzi bataramenyekana babanza kubabwira amagambo abaca intege , rimwe na rimwe bigashegesha imitima n’ibitekerezo by’abahanzi bakizamuka .
Ashimwe Dorcas abajijwe ijambo yibuka Iain Stewart yamubwiye bagihura no mu gihe bari muri studiyo , yavuze ko atabyibuka neza ariko kandi nta n’ijambo ribi yamwumvanye .
Ati :” Ijambo yambwiye tukigera muri studio, ntabwo nryibuka pe haahah, naho uwasabye undi ko bakorana indirimbo nijye wabimusabye.”
Ntucikwe !! Horana natwe ukanda hano like kuri page yacu ya Facebook, Twitter na Youtube ukande subscribed kugirango umenye amakuru agezweho buri kanya unareba amavidewo y’indirimbo zihimbaza Imana , n’ibiganiro by’abakozi b’Imana ugezwaho na Ibyishimo.com.
Rene Hubert
14,660 total views, 1 views today


text:
Mu karere ka Nyarugenge mu murenge wa Nyarugenge akagari ka Biryogo ingeso mbi yo kunywa itabi yamaze gufata indi ntera kugera n’aho ngo bamwe basigaye barakoze amatsinda bita amadini ashingiye ku kiyobyabwenge cy’urumogi.
Ikoreshwa ry’ikiyobyabwenge cy’urumogi ni kimwe mu bibazo byagarutswe cyane mu kiganiro cyahuje abaturage batuye Akagari ka Biryogo n’umujyanama ku rwego rw’Umujyi wa Kigali Masozera Andre Pierre nyuma y’umuganda rusange wabaye kuri uyu wa Gatandatu tariki 24 Nzeli 2016.
Abaturage batandukanye bagiye bagaragaza ko babangamiwe n’icuruzwa ry’ibiyobyabwenge rikomeje kwiyongera muri aka kagari kuri ubu bikaba bimaze gufata indi ntera aho abantu bakuru basigaye bifashisha abana mu gucuruza no kugura ibiyobyabwenge byiganjemo urumogi.
Abayobozi b’imidugudu bashyize mu majwi abantu baturuka mu tundi duce bakavuga ko ari bo baza kugurisha ibiyobyabwenge muri aka kagari ka Biryogo.
Umuyobozi w’umudugudu wa Gabiro mu kagari ka Biryogo yahakanye ko mu mudugudu ayobora habarizwamo ibiyobyabwenge byiganjemo urumogi maze avuga ko abayobozi bahabwa amakuru atari yo ndetse yemeza ko umudugudu ayobora wahawe igihembo kubera kurwanya ibiyobyabwenge byiganjemo urumogi.
Yagize ati: “nta rumogi ruri muri uriya mudugudu, unasanzemo tige imwe yarwo nakwegura kuko ntacyo naba maze.”
Uyu muyobozi yakomeje avuga ko ntabyera ngo de ko bafite abantu bacye cyane bacuruza iki kiyobyabwenge ndetse bazwi kuko bafite urutonde rwabo gusa bakaba bafite ikibazo cy’ uko aba babicuruza iyo babashyikiriza inzego z’umutekano ngo zibahane ariko ntizibikore bakagumya kwidegembya ndetse ngo n’ iyo bafunzwe ntibamaramo kabiri
Idini rishingiye ku kiyobyabwenge cy’urumogi.
Masozera Andre Pierre umujyanama mu nama njyanama y’umujyi wa Kigali wari muri uyu muganda yasabye abaturage babarizwa mu kagari ka Biryogo kurwanya ibiyobyabwenge bimaze gufata intera ndetse avuga ko hari n’abashinze amadini ashingiye ku rumogi.
Ati: “Buri wese afite idini asengeramo, iryo dini agira ukuntu aryiyumvamo, iyo myemerere ye ituma yumva ko agomba gusenga gatatu cyangwa kane cyangwa buri munota, akamenya ukuntu agomba kwitwara n’ukuntu agomba gukora akavuga ati ninkora neza nzajya mu Ijuru,
...ariko uyu munsi hari idini rindi rigiye kuzatuma abantu bapfa, kandi iryo dini riribasira inzego zose, idini rigendeye kuri rya tabi rituma abantu bayoba ubwenge iryo dini rimaze gufata indi ntera mu Biryogo nubwo atari ho honyine, iyo rero umaze kwemera ko idini ryawe ari ukunywa urumogi turagufata tukujyane i Wawa cyangwa i Ndera ”
Masozera yavuze ko bibabaje kubona abacuruza urumogi basigaye bifashisha abana bato mu kugura no kugurisha ibiyobyabwenge maze avuga ko umujyi wa Kigali ugiye gufatira ingamba ababigiramo uruhare bose.
Masozera kandi yavuze ko uretse guhindura uburyo bwo kugura no kugurisha urumogi, ngo tumwe mu tubari dusigaye dushyira ibiyobyabwenge by’urumogi mu byo bita Shisha (imyuka ikunze gukoreshwa mu tubyiniro ubusanzwe ihumura neza) maze ngo mu mwanya wo gukoresha iyo myika myiza bagakoresha imyuka y’urumogi.
Yagize ati: “ Kunywa urumogi na byo byahinduye isura, uragenda ugasanga abantu bafite Shisha, hari abashyiramo urumogi uko umuntu agenda akurura umwuka ukabona aragenda ahinduka, iki kibazo turi kugikurikirana turaza kukiganiraho turebe uburyo cyacika.”
Yavuze ko abantu bo hirya no hino mu bice by’umujyi wa Kigari bagiye bakora amatsinda yo kunyweramo ibyo biyobyabwenge aho yatanze urugero mu bice bya Biryogo, Rwezamenyo, I Remera n’ahandi.
Yavuze ko abantu bakwiye kwirinda iyi ngeso mbi yo kunywa ibiyobyabwenge kuko nta ngaruka nziza bigira ku buzima bwabo.
Abaturage mu muganda usoza ukwezi kwa Nzeri
Abaturage nyuma y’umuganda bakoze inama bungurana ibitekerezo
Masozera yasabye abasaritswe n’ibiyobyabwenge kubivamo batarabihanirwa


text:
Ikanzu ya doite ni ikanzu iba idoze ku buryo iba imeze nk’imanuriye rimwe, ikaba rero iri mu myenda myiza kandi ibera abantu benshi
Biba byiza iyo bene iyi kanzu igera mu mavi ariko na none itarengaho cyane ngo ibe ngufi birengeje.
Mu gihe wayambaye washyiraho inketo ndende mu gihe uzimenyereye cyangwa ugashaka uzifite talon itakubangamiye kugirango ugende wumva umeze neza kandi wifitiye icyizere.
Ikanzu ya droite
Ikanzu ya doite ni ikanzu iba idoze ku buryo iba imeze nk’imanuriye rimwe, ikaba rero iri mu myenda myiza kandi ibera abantu benshi
Labels: kwambara


text:
Guhaha i Baburoni birashoboka kandi ugakomeza ugakizwa kandi nk’abakristo dukwiye guhagarara ku gakiza kacu tugahamya ibyo twemera. Bibiliya iravuga ngo nibareba imirimo yanyu bahereko bahimbaze Data wo mu ijuru 1Petero 2:12. Ushobora kubwiriza umuntu ubutumwa utiriwe wivuna ubinyujije mu byo ukora.
Hari igihe umuntu akora ibyaha kandi abizi neza ko ari bibi ariko umuntu akabikora kubera kugira isoni zo guhamya. Ibi akenshi bituruka ku mpamvu z’uko abantu bihagararaho bakananirwa gukora icyo Imana ibashakaho kandi bakizi kubera inyungu zabo.
Ikindi umukristo akwiye guhora yiteguye gusobanura impamvu z’ibyiringiro bye, ukwiye gusobanura impamvu hari ibyo utanywa, ibyo udakora, uko wirinda n’ibindi byinshi. Hari igihe uzasanga abantu bafite ibintu bazi bakomeyeho n’amahame atandukanye babisobanuza ariko kandi na none nta mpamvu ihari yo guca ku ruhande icyo Ijambo ry’Imana rivuga, umukristo akwiye gushingira ibintu bye ku mahame y’Ijambo ry’Imana.
Hari n’igihe ushobora kubona aho ukorera uri mu nzitane z’amanyanga ushobora no gufata icyemezo cyo gusezera ku bw’ubwami bw’Imana. Aha ariko biterwa n’urwego rw’ubukristo wumva ugezeho.
Tukiri muri uyu murongo wo kuganira kuri aya magambo, umuntu yakwibaza ibibazo byinshi kandi bitandukanye, byose biganisha ku mibereho y’umukristo hagati ye n’abatarizera Umwami Yesu.
Hari igihe uzumva umurokore umwe avuga ati "jyewe nari ngiye gukora ikintu runaka Umwuka arambuza" undi ati" jyewe se ko atambujije?". Aha rimwe na rimwe bishobora gutera impaka nyinshi kubera kutumvikanweho.
Niba umuntu yaramurikiwe n’umucyo w’ijambo ry’Imana yarangiza agafata icyemezo cyo kugira ibyo areka agomba kubihagararaho kandi agaharanira iteka gukangurira abandi kunyura iyo nzira yo gukurikira Umwam Yesu.


text:
Gikomero: Abaturage batewe inkunga ya miliyoni 60
Abaturage b’umurenge wa Gikomero mu karere ka Gasabo biteguye kubona inzu mberabyombi yo gukoreramo ubukwe n’ibirori byajyaga bikorerwa mu ngo zabo, bakabura n’aho kwidagadurira. Icyo gikorwa cyatewe inkunga na RLDSF ya miliyoni 60 z’amafaranga y’u Rwanda zizabafasha kuyuzuza.
Ubwo Ikigo gishinzwe gutera inkunga imishinga y’iterambere mu turere (RLDSF) hamwe n’abayobozi b’uturere bungirijwe bashinzwe imibereho myiza y’abaturage n’abashinzwe ubukungu n’iterambere mu gihugu hose muri Umurenge (...)
Abaturage b’umurenge wa Gikomero mu karere ka Gasabo biteguye kubona inzu mberabyombi yo gukoreramo ubukwe n’ibirori byajyaga bikorerwa mu ngo zabo, bakabura n’aho kwidagadurira. Icyo gikorwa cyatewe inkunga na RLDSF ya miliyoni 60 z’amafaranga y’u Rwanda zizabafasha kuyuzuza.
Ubwo Ikigo gishinzwe gutera inkunga imishinga y’iterambere mu turere (RLDSF) hamwe n’abayobozi b’uturere bungirijwe bashinzwe imibereho myiza y’abaturage n’abashinzwe ubukungu n’iterambere mu gihugu hose muri Umurenge wa Gikomero, cyabemereye miliyoni 60 z’amafaranga y’u Rwanda, zo kubafasha kurangiza no gukora amasuku y’ inyubako abaturage biyubakiye izajya iberamo ibirori bitandukanye.
Umunyabanga Nshingwabikorwa w’Umurenge wa Gikomero yavuze ko byagezweho nyuma yo gukusanya inkunga ingana na miliyoni ebyiri zavuye mu baturage, ubudehe bugashyiramo miliyoni enye n’igice zose hamwe zikagera kuri 7,800,000.
Abaturage baho bavuze ko bishimiye iyi nyubako bagiye kuzabona, izabafasha mu gukoreramo inama n’ibindi birori.
Nkundabagenzi Etienne ukurikirana ibikorwa by’iyi nyubako atangaza ko ishobora kuzaba yuzuye mu kwezi kwa Mata, izakorerwamo ibikorwa byinjiza amafaranga bikazafasha abaturage gukomeza kwiteza imbere.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
mer.
29
déc.
2010
ISOMO RYA MBERE
lsomo ryo mu ibaruwa ya mbere ya Mutagatifu Yohani lntumwa (1Yh 2, 12-17)
12Twana twanjye, ndabandikiye kuko mubabarirwa ibyaha byanyu, mubikesheje izina rya Yezu. 13Namwe babyeyi, ndabandikiye kuko mwamenye Uriho kuva mu ntangiriro. Rubyiruko namwe ndabandikiye, kuko mwatsinze Sekibi. 14Narabandikiye rero bana banjye, kuko mwamenye lmana Data. Narabandikiye babyeyi, kuko mwamenye Uriho kuva mu ntangiriro. Narabandikiye rubyiruko, kuko muri abanyembaraga n’ijambo ry’lmana rikaba ribatuyemo, kandi mwatsinze Sekibi. 15Ntimugakunde isi n’ibyo ku isi. Niba umuntu akunze isi, urukundo rw’Imana Data ntirumubamo, 16kuko ibiri ku isi byose, nk’irari ry’umubiri, n’irari ry’amaso, numwirato w’ubukungu bidakomoka ku Mana, ahubwo bikomoka ku isi. 17Koko isi irayoyoka hamwe n’irari ryayo, naho ukora ugushaka kw’Imana abaho ubuziraherezo.
ZABURI (Zab 96 (95), 7-8a, 8b-9, 10)
Inyik/ Ijuru niryishime, kandi isi nihimbarwe!
Nimwegurire Uhoraho, miryango y’amahanga,
nimwegurire Uhoraho ikuzo n’ububasha,
nimwegurire Uhoraho ikuzo ry’izina rye.
Nimuzane ituro mwinjire mu ngombe ze,
Nimwunamire Uhoraho wisesuyeho ubutagatifu,
nimuhinde umushyitsi, bantu b’isi yose.
Nimuvuge mu mahanga muti «Uhoraho ni Umwami!»
Yashinze isi yose ntihungabana;
imiryango yose ayicira urubanza rutabera.
IBANGONDIRIMBO RIBANZIRIZA IVANJILI
Alleluya Alleluya.
Uyu munsi, urumuri rubengerana rwamurikiye isi.
Mahanga yose y’isi, nimwinjire mu mucyo w’Imana.
Mwese nimuze gusingiza Nyagasani.
Alleluya.
IVANJILI
+ Amagambo yo mu Ivanjili ntagatifu uko yanditswe na Luka, (Lk 2, 36-40)
Igihe Ababyeyi ba Yezu baje kumutura Imana mu Ngoro, 36hari n’umuhanuzikazi Ana, umukobwa wa Fanuweli wo mu muryango wa Azeri; yari ageze mu zabukuru. Nyuma y’ubusugi bwe yamaranye n’umugabo we imyaka irindwi, 37hanyuma aba umupfakazi kugeza mu kigero cy’imyaka mirongo inani n’ine. Ntiyavaga mu Ngoro, agakorera Imana umunsi n’ijoro, asiba kurya kandi asenga. 38Nuko uwo mwanya na we arahagoboka, atangira gusingiza Imana, no gutekerereza iby’uwo mwana abari bategereje ugukira kwa Yeruzalemu. 39Bamaze gutunganya ibyategetswe na Nyagasani, basubira mu Galileya mu mugi wabo wa Nazareti. 4ONuko umwana arakura, arakomera, abyirukana ubwenge, yuzuye ubwitonzi, afite n’ubutoni ku Mana.


text:
Abacamanza 6:15 - Gideyoni aramusubiza ati"Ariko Uwiteka, Abisirayeli nabakirisha iki? Iwacu ko turi aboroheje mu muryango wa Manase, nkaba ndi umuhererezi mu nzu ya data yose."
Muri iri joro umutima wanjye urishimye kubera ko Imana impishuriye imbaraga z’intege nke zacu. Gidioni yari umunyantege nke, yari umunyabwoba, yari muto mu muryango wabo. Imana imwiyereka, yamusanze yihishe asekura ingano. Mu gihe we yibonaga nk’umunyantege nke, Imana yamubonyemo imbaraga.
Amwe mu masomo nize muri iki cyanditswe ni akurikira :
1. Imbaraga z’Imana zihishe mu ntege nke zacu. Ibi nibyo Paholo yahishuriwe ubwo yavugaga ngo:
2 Abakorinto 12:9 -(...), kuko aho intege nke ziri ari ho imbaraga zanjye zuzura(...)".
2. Abantu benshi bahora mu masengesho yo gusaba imbaraga nyamara Imana yo yiteguye no kubakoresha mu ntege nke zabo.
3. Benshi mu bo Imana yakoresheje mu mbaraga zikomeye ni abemeye gukorera mu ntege nke zabo. Reba ingero za Mose, Dawidi, Yeremiya, Gidioni, etc.
4. Umunyantege nke wemeye kugendera mu mbaraga arazihabwa. Umunsi Gidioni yemera kugendera mu mbaraga ubuzima bwe bwarahindutse.
5. Ijambo ry’Imana n’iryo mbaraga zacu. Niryo riduhindura abakomeye kd uwo ryatuyeho gukomera bimugaragaho abantu babishaka cg babirwanya!
Sigaho kwisuzugura kubera intege nke zawe. Imana ntikeneye imbaraga zawe kugirango igere ku cyo yagambiriye. Emera gukorera mu ntege nke zawe kugirango ugaragaze Imbaraga zayo.
Dr Fidèle MASENGO, Umushumba Foursquare Church Kimironko masengof@yahoo.fr


text:
Bamwe mu baturage bo mu karere ka Kayonza, bamaze gusuhuka kubera ikibazo cy’izuba rimaze imyaka itatu ribugarije. Iryo zuba ryatumye ibyo bahinga byose birumba, bakaba bugarijwe n’inzara bahimbye Nzaramba.
Leta yatangiye gutoranya abababaye kurusha abandi bagahabwa ibyo kurya, nubwo abaturage bavuga ko imfashanyo itabasha kubageraho bose.
Abaturage batangarije Ijwi ry’Amerika dukesha iyi nkuru, ko abaturanyi babo bagifite agatege basuhutse bakajya gushaka icyabatunga mu mirenge yindi yejeje, abandi bakerekeza mu gihugu cya Uganda.
Ikibazo cy’izuba mu murenge wa Rwinkwavu si ubwambere kivuzwe, gusa abaturage bavuga ko bari basanzwe bahangana naryo bifashishije gushoka ibishanga, ubu bemeza ko igishanga cyari gisanzwe kibagoboka bacyambuwe na Leta.
Umunyamabanga nshingwabikorwa w’umurenge wa Rwinkwavu, Claude Bizimana yemeza ko ikibazo cy’inzara cyabonetse mu murenge ayobora kibahangayikishije, gusa avuga ko Leta yatangiye kugeza imfashanyo ku baturage cyane cyane abababaye kurusha abandi, ndetse n’igishanga abaturage bavuga ko bambuwe, yemeza ko bagishubijwe.
Iyi nzara abaturage babatije Nzaramba, kubera igihe imaze, bavuga ko itabakenesheje gusa, ahubwo ko bamwe igenda ibatandukanya n’imiryango yabo. Bamwe mu bashakanye bavuganye n’Ijwi ry’Amerika bavuga ko abananiwe kwihanganira inzara bagiye basiga imiryango yabo bagasuhukira mu tundi turere tw’igihugu, cyangwa bakajya hanze y’igihugu.
Ubuyobozi bw’umurenge wa Rwinkwavu bwemeza ko abaturage hafi ya bose batuye uyu murenge bagera ku bihumbi 12.000 bugarijwe n’inzara.
Iki kibazo cy’inzara kiranavugwa mu yindi mirenge itandatu igize akarere ka Kayonza. Igiteye inkeke ni uko akarere ka Kayonza n’utundi turere two mu ntara y’Uburasirazuba, ari tumwe mu twari dusanzwe tugemurira umurwa mukuru wa Kigali.


text:
Urwenya: ”Uyu mwana ubyaye sinemeza ko ari uwanjye “
”Uyu mwana ubyaye sinemeza ko ari uwanjye “
Mu Nyakabanda hari couple yari ifite udukobwa tubiri twiza cyane, noneho Nyamugabo abwira umugore ko yifuza ko bagerageza amahirwe bakareba ko babyara n’agahungu. Ntibyaciye kabiri Nyamugore aba aratwite, nyuma y’amezi cyenda aba agiye kwa Nyirinkwaya, yibaruka umuhungu. Ariko umugabo arebye uruhinja ariyamirira, ati “cherie, yego nashakaga agahungu, ariko uyu mwana ubyaye sinemeza ko ari uwanjye…ni mubi ku isura, kandi nareba udukobwa twanjye, nkumva atari jye wamubyaye. None mbwiza ukuri : ntabwo waba waranshiye inyuma koko ? “
Umugore ariyumviiiira, ati : « rwose ntakubeshye, noneho kuri iyi nshuro yo ntabwo naguciye inyuma pe ! »
Shyiraho Igitekerezo!
Subscribe to: Post Comments (Atom)


text:
sam.
27
nov.
2010
ISOMO RYA MBERE
Isomo ryo mu gitabo cy’Umuhanuzi Izayi (Iz 2,1-5 )
lIbyo Izayi mwene Amosi yabonye, byerekeye Yuda na Yeruzalemu. 2Mu bihe bizaza, hari ubwo umusozi w’Ingoro uzashyirwa ku kanunga usumbe imisozi yose. Nuko amahanga yose agende awugana. 3Abantu b’ibihugu byinshi bahaguruke bavuga bati «Nimuze tuzamuke tujye ku musozi w’Uhoraho, ku Ngoro y’Imana ya Yakobo. Azatwereka inzira ze tuzikurikire.» Ni byo koko amategeko ava i Siyoni, i Yeruzalemu hagaturuka ijambo ry’Uhoraho. 4Azacira amahanga imanza, akiranure abantu b’ibihugu byinshi. Inkota zabo bazazicuramo amasuka, amacumu yabo bayacuremo ibihabuzo. Ihanga ntirizongera gutera irindi inkota, ntibazongera ukundi kwiga kurwana. 5Nzu ya Yakobo nimuze, tugendere mu rumuri rw’Uhoraho.
ZABURI (Zab 122 (121), 1-2, 3-4ab, 4c-5, 6-7, 8-9)
Inyik/ Nimuze dusange Uhoraho twishimye.
Mbega ibyishimo nagize igihe bambwiye,
bati «Ngwino tujye mu Ngoro y’Uhoraho !»
None urugendo rwacu rutugejeje
ku marembo yawe, Yeruzalemu !
Yeruzalemu, uri umurwa wubatse neza,
Umugi ucinyiye cyane.
Aho ni ho imiryango ya Israheli,
imiryango y’Uhoraho iza mu mutambagiro.
Aho ni ho iza gusingiza Uhoraho uko Israheli yabitegetswe,
Ni ho hari intebe y’ukomoka kuri Dawudi,
intebe yicaraho igihe aca imanza.
Nimwifurize Yeruzalemu amahoro,
muti «Abagukunda bose baragahorana ituze ;
amahoro naganze mu nkike zawe,
n’ituze rikwire mu rugo rwawe!»
Kubera abavandimwe banjye n’incuti zanjye,
mpimbajwe no kukubwira nti «Amahoro naganze iwawe!»
Kubera Ingoro y’Uhoraho Imana yacu,
nkwifurije ishya n’ihirwe !
ISOMO RYA KABIRI
Isomo ryo mu ibaruwa Mutagatifu Pawulo Intumwa yandikiye Abanyaroma (Rom 13, 11-14a)
Bavandimwe, 11mumenye ko aya magingo turimo ari igihe cyo gushiguka mu bitotsi, kuko ukurokorwa kuturi hafi ubu ngubu kurusha igihe twakiriye ukwemera. 12Ijoro rirakuze, umunsi ugiye gucya. Nitwiyake rero ibikorwa by’umwijima maze twambare intwaro z’urumuri. 13Tugendane umurava nk’abagenda ku mugaragaro amanywa ava, nta busambo, nta businzi, nta busambanyi, nta biterasoni, nta ntonganya, nta shyari. 14a Ahubwo nimwiyambike Nyagasani Yezu Kristu.
IBANGONDIRIMBO RIBANZIRIZA IVANJILI (Zab 85 (84), 8)
Alleluya Alleluya.
Uhoraho twereke impuhwe zawe,
kandi uduhe agakiza kawe.
Alleluya.
IVANJILI
+ Amagambo yo mu Ivanjili ntagatifu uko yanditswe na Matayo (Mt 24,37-44)
Muri icyo gihe, Yezu abwira abigishwa be ati 37«Mu gihe cy’ukuza k’Umwana w’umuntu bizamera nko mu minsi ya Nowa. 38Muri iyo minsi yabanjirije umwuzure, bararyaga kandi baranywaga, bashakaga abagore cyangwa abagabo kugeza umunsi Nowa yinjiriye mu bwato, 39nuko abantu ntibagira icyo bamenya kugera igihe umwuzure uziye ukabahitana bose. Nguko uko bizamera mu gihe cy’ukuza k’Umwana w’umuntu. 40Mu bagabo babiri bazaba bari mu mirima, umwe azatwarwa undi asigare ; 41mu bagore babiri bazaba basya, umwe azatwarwa undi asigare. 42Nuko rero murabe maso, kuko mutazi umunsi Umwami wanyu azaziraho. 43Murabizi : iyaba nyir’urugo yamenyaga igihe cy’ijoro umujura azaziraho, yabaye maso maze ntareke bamupfumurira inzu. 44Namwe rero nimube maso, kuko Umwana w’umuntu azaza igihe mudakeka.»


text:
Kaminuza ya kibogora ngo bayitezeho byinshi
Abacururiza muri centre ya Tyazo iherereye mu Murenge wa Kanjongo ho mu Karere ka Nyamasheke barasanga ngo gutangira kwa kaminuza ya Kibogora ari igisubizo ku bucuruzi bwabo aho ngo bagiye kunguka abandi bakiliya bashya, bityo ubucuruzi bwabo bukaba buzarushaho kugenda neza.
Iyi centre ya Tyazo ubusanzwe hahora urujya n’uruza rw’abantu ahanini usanga bituruka kukuba hari ibikorwa byinshi bituma haza abantu baturutse mu tundi duce birimo amashuri, ndetse n’ibitaro bya Kibogora bigira ababigana (...)
Abacururiza muri centre ya Tyazo iherereye mu Murenge wa Kanjongo ho mu Karere ka Nyamasheke barasanga ngo gutangira kwa kaminuza ya Kibogora ari igisubizo ku bucuruzi bwabo aho ngo bagiye kunguka abandi bakiliya bashya, bityo ubucuruzi bwabo bukaba buzarushaho kugenda neza.
Iyi centre ya Tyazo ubusanzwe hahora urujya n’uruza rw’abantu ahanini usanga bituruka kukuba hari ibikorwa byinshi bituma haza abantu baturutse mu tundi duce birimo amashuri, ndetse n’ibitaro bya Kibogora bigira ababigana biganjemo abaturutse mu tundi turere hakiyongeraho n’abakozi baba bahakora ibi bikaba byatuma ubucuruzi bukorewe muri iyi centre bugenda neza.
Icyakora ngo ubu bungutse abandi bakiriya nyuma yaho kaminuza ya Kibogora itangiriye babona ari izindi mbaraga babonye mu bucuruzi bwabo ngo n’ubwo imaze igihe gito itangiye, abacururiza muri iyi centre basanga hari impinduka batangiye kubona.
Nubwo bishimirako iyi kaminuza hari izindi mbaraga izongera mu bucuruzi bwabo bityo bigatuma babasha gutera imbere naho batuye, hari n’impungenge ko ngo amazu yaba agiye kubura bitewe n’izamuka ry’ibiciro by’ubukode.
Kuri iki kibazo, Visi Perezida w’abacuruzi mu Karere ka Nyamasheke abamara impungenge ko ngo nyuma y’aho mu rwego rwo kunoza imyubakire ijyanye n’igihe cyane mu ma centres y’ubucuruzi babifashijwemo n’akarere ubu bakoze ingendo shuri hakaba hari izindi nzu zigiye kuhazamuka nyinshi kandi ku butaka buto.
Centre y’ubucuruzi ya Tyazo ntawashidikanya kuvuga ko ifaranga rigiye kwisuka ku bwinshi kuko usibye n’iyo kaminuza, n’umuhanda wa kaburimbo ubwawo ngo hari byinshi wabafashije birimo kubonera ibicuruzwa baranguye ku gihe dore ko ngo mbere wasangaga n’umuhanda nawo warashoboraga kudindiza ubucuruzi bwabo; kuri bo ngo ayo mahirwe yose begerejwe babona iterambere ry’igihugu rihereye kuri bo atari ibyo bashakisha kuko ngo uburyo barabufite igisigaye n’ukongera amasaha yo gukora.
Orinfor
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]